**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Φεβρουαρίου 2025, ημέρα Πέμπτη και ώρα 16.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού» (3η συνεδρίαση).

Στη συνεδρίαση παρέστησαν η Υπουργός Πολιτισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μπάρκας Κωνσταντίνος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, κυρίες και κύριοι συνάδελφοι, ξεκινά η τρίτη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού, με τίτλο «Αναδιοργάνωση του νομικού προσώπου δημοσίου δικαίου με την επωνυμία «Εθνική Πινακοθήκη-Μουσείου Αλεξάνδρου Σούτσου» και του νομικού προσώπου ιδιωτικού δικαίου με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης», ενίσχυση των δράσεων του Οργανισμού Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης, μετονομασία του Προπαρασκευαστικού και Επαγγελματικού Σχολείου καλών Τεχνών Πανόρμου Τήνου σε Ανώτερη Σχολή Καλής Τέχνης Μαρμαροτεχνίας Πανόρμου Τήνου και αναμόρφωση του πλαισίου λειτουργίας της, ρυθμίσεις για το πρόγραμμα στήριξης οπτικοακουστικών έργων στην Ελλάδα και λοιπές διατάξεις αρμοδιότητας του Υπουργείου Πολιτισμού».

Πριν εισέλθουμε στη συζήτηση επί των άρθρων, προχωρούμε στην ψήφιση επί της αρχής του νομοσχεδίου. Τον λόγο έχει ο Εισηγητής της Πλειοψηφίας, κ. Μιχαήλ Λιβανός.

**ΜΙΧΑΗΛ ΛΙΒΑΝΟΣ (Εισηγητής της Πλειοψηφίας):** Υπέρ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Παναγιώτα (Νάγια) Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Με επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Μαρίνα Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Με επιφύλαξη, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Μεεπιφύλαξη, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Νέα Αριστερά», κυρία Αθανασία (Σία) Αναγνωστοπούλου. Δεν είναι. Θα μας πει μετά τι ψηφίζει.

Τον λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»»):** Με επιφύλαξη, κ. Πρόεδρε.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχειο Ειδικός Αγορητής της Κ.Ο. «Πλεύση Ελευθερίας - ΖΩΗ ΚΩΝΣΤΑΝΤΟΠΟΥΛΟΥ», κ. Σπυρίδων Μπιμπίλας. Δεν είναι. Θα έρθει να μας πει.

Τον λόγο έχει ο Ειδικός Αγορητής της Κ.Ο. «Σπαρτιάτες», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Με επιφύλαξη, για την Ολομέλεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Πολιτισμού γίνεται δεκτό επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας, κ. Μιχαήλ Λιβανός, για 10 λεπτά.

**ΜΙΧΑΗΛ ΛΙΒΑΝΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, νομίζω ότι η προηγούμενη συζήτηση, που έγινε με τους φορείς, ήταν πολύ θετική, με την έννοια ότι ανέδειξε πάρα πολλά ζητήματα επί μέρους και πάρα πολλές λεπτομέρειες, οι οποίες είχαν ιδιαίτερο ενδιαφέρον και οι οποίες αξίζουν συζήτησης. Εγώ θα ήθελα να ακούσω και τις απόψεις των συναδέλφων και να προσκομίσουμε όλοι στοιχεία και λύσεις, που μπορούν να βελτιώσουν αυτή τη νομοθετική πρωτοβουλία, αλλά πρώτα απ’ όλα θα ήθελα να ακούσω και την Υπουργό στο κομμάτι αυτών των ενδεχόμενων τεχνικών παρεμβάσεων, που μπορούν να γίνουν, προκειμένου να βελτιωθεί.

Θα πρέπει, όμως, να σημειωθεί ότι το σύνολο των φορέων, ευθύς εξαρχής, εκφράστηκε, με πολύ θετικό τρόπο, απέναντι στο νομοσχέδιο και συνολικά προς τις ρυθμίσεις, που αυτό περιλαμβάνει, τόσο ως προς τους φορείς, όσο και εξειδικευμένα, όσον αφορά στο θέμα του Σουλίου, του Ζαγορίου, το θέμα της Σχολής Μαρμάρου, στην Τήνο και τα επιμέρους ζητήματα, που αφορούν και το cash rebate και την πειρατεία και τα υπόλοιπα θέματα, που άπτονται του νομοσχεδίου.

Εγώ θα ήθελα, πρώτα απ’ όλα, να κάνω κάποιες γενικές παρατηρήσεις.

Κατ’ αρχάς, ως προς τη γενική αρχή και με βάση αυτά, τα οποία ακούσαμε και από τους συναδέλφους Αγορητές, στην πρώτη συνεδρίαση, ως γενική αρχή, όλοι οι εποπτευόμενους φορείς είτε αυτό αφορά νομικά πρόσωπα δημοσίου δικαίου, είτε νομικά πρόσωπα ιδιωτικού δικαίου είτε ανώνυμες εταιρείες του δημοσίου, ανεξαρτήτως Υπουργείων, εποπτεύονται από τον εκάστοτε Υπουργό και αυτό το υπαγορεύει η νομοθεσία μας.

Επομένως, είναι ο θεσμικός τρόπος λειτουργίας κάθε Κυβέρνησης και μπορούμε να κάνουμε κριτική στον τρόπο εποπτείας ή να αντιπροτείνουμε άλλους τρόπους εποπτείας, αλλά αυτό είναι μια άλλη κουβέντα, που μπορούμε να τη συζητήσουμε, σε μια άλλη περίσταση, αλλά το να κριτικάρουμε το τι ισχύει, ως βασική λειτουργία, που είναι η εποπτεία των φορέων από το αρμόδιο Υπουργείο και από τον αρμόδιο Υπουργό, είναι κριτική στο αυτονόητο και επομένως είναι άτοπο.

Εμείς, λοιπόν, που καθιερώσαμε τις επιλογές Προέδρων και Αντιπροέδρων στα νομικά αυτά πρόσωπα, μέσω επιλογής ΑΣΕΠ, με κριτήρια συγκεκριμένα και δημιουργήσαμε μια νέα συνθήκη αξιοκρατίας για τους φορείς αυτούς, που δεν υπήρχε μέχρι τώρα, και ακόμη και σήμερα δεν ακούω από την Αντιπολίτευση ούτε να το παραδέχεται, ούτε να το προσεγγίζει, με διαφορετικό τρόπο από μικροκομματισμό, θα ήθελα να εξάρω το γεγονός ότι όλοι αυτοί οι φορείς, που εποπτεύονται από το Υπουργείο Πολιτισμού, εντάσσονται σε αυτό το πλαίσιο επιλογής, μέσω ΑΣΕΠ και αυτό είναι πάρα πολύ θετικό.

Ακολούθως, βέβαια, ισχύει ό,τι ίσχυε και πριν, ότι η επιλογή των προσώπων και η αξιολόγησή τους και η εποπτεία τους συνεχίζει να υφίσταται, όπως συμβαίνει σε κάθε εκλεγμένη δημοκρατική Κυβέρνηση, από το αντίστοιχο Υπουργείο και Υπουργό.

Επίσης, θέλω να υπενθυμίσω, σε σχέση με το κομμάτι της χρηματοδότησης και των πόρων και το τι αυτό περιλαμβάνει στον Κρατικό Προϋπολογισμό, ότι απ’ τη στιγμή που εντάσσεται ένας Οργανισμός, όπως για παράδειγμα η Σχολή Μαρμαροτεχνίας στην Τήνο, μέσα στον Κρατικό Προϋπολογισμό, αυτό επιβεβαιώνει ότι υπάρχει άμεση χρηματοδότηση από συγκεκριμένο κωδικό, που, προφανώς, θα δημιουργηθεί και θα χρηματοδοτείται από το κράτος, προκειμένου να καλύψει όλες τις ανάγκες. Αυτό δεν διασφαλίζει απλά την επιβιωσιμότητα της Σχολής, που είναι κάτι πάρα πολύ σημαντικό και το οποίο δεν το είχαμε μέχρι στιγμής, εξασφαλίζει και μια επένδυση, που κάνει, αυτή τη στιγμή, η ελληνική πολιτεία στη Σχολή, δίνοντας 13,5 εκατ. ευρώ, τα οποία θα αναβαθμίσουν εξαιρετικά, το είπαν και οι ίδιοι οι φορείς, που ήταν εδώ, τη Σχολή σε επίπεδο υποδομής και όχι μόνο στο κομμάτι το κτιριακό και στην έκτασή της, αλλά ακόμα περισσότερο στον ειδικό εξοπλισμό, που απαιτείται, προκειμένου να λειτουργεί μια σχολή, με τέτοιες ιδιαιτερότητες εκπαίδευσης.

Επίσης, αποτυπώθηκε σε όλες τις παρεμβάσεις και τις νομοθετικές ρυθμίσεις, που προτείνονται στο σχετικό νομοσχέδιο, ότι οι περισσότερες, αν όχι όλες, είναι προϊόν διαβούλευσης και συνεχών επαφών με τους ήδη υπάρχοντες φορείς και τις τοπικές κοινωνίες, προκειμένου να επιτευχθούν συγκεκριμένες λύσεις πάνω σε ζητήματα, που έχουν ανακύψει, σε κάθε περίπτωση.

Έτσι, λοιπόν, καθημερινά ζητήματα λειτουργίας, που αφορούν τη λειτουργία ενός φορέα και τα οποία έπρεπε να λυθούν και δυσκόλευαν την καθημερινότητα, τόσο των υπαλλήλων, των δημόσιων λειτουργών, στις υπηρεσίες, όσο και τις παρεχόμενες υπηρεσίες προς τους πολίτες, αυτά επιλύονται.

Επίσης, η διεύρυνση των παρεχόμενων υπηρεσιών στους επισκέπτες των φορέων, δηλαδή, για παράδειγμα, των μουσείων, προκειμένου να βελτιωθεί και η επισκεψιμότητα, και η πρόσβαση και η αύξηση των πόρων, που διατίθενται στα μουσεία αυτά, και η εξωστρέφεια και οι συνέργειες με άλλους φορείς του πολιτισμού, όχι μόνο στην Ελλάδα, αλλά και στο εξωτερικό, επίσης προβλέπονται.

Επίσης, επελέγησαν τις περισσότερες φορές λύσεις, όπως για παράδειγμα, στην περίπτωση του Σουλίου και του Ζαγορίου, που θα μπορούσαν να δημιουργήσουν ξανά συνθήκες όχι μόνο διάσωσης, αλλά ανακατασκευής, επισκεψιμότητας, επιχειρηματικής δραστηριότητας, σε μια περιοχή, που κινδύνευε, αν όχι έχει ήδη τελείως ερημώσει και εγκαταλειφθεί.

  Πώς μπορούμε να ζητάμε σε τοπόσημα, όπως είναι, για παράδειγμα, το Σούλι να έρθει κόσμος στην περιοχή, να επανέλθει, χωρίς να υπάρχει δυνατότητα να ανακατασκευαστούν οι κατοικίες και τα κτίρια, χωρίς να υπάρχει η δυνατότητα να ενθαρρύνουμε την επιχειρηματική δραστηριότητα, χωρίς να δημιουργήσουμε θέσεις εργασίας και απασχόλησης; Αν αυτά δεν γίνουν, τότε δεν θα μπορούσε με τίποτα να συνεχίσει να υφίσταται και θα χανόταν ένας τέτοιος αξιόλογος τόπος, ο οποίος χρήζει πραγματικά φροντίδας και μέριμνας.

Με τη ρύθμιση, λοιπόν, που γίνεται, επί του δικαιώματος χρήσης επιφανείας, δημιουργείται μια νέα βιώσιμη και αναπτυξιακή προοπτική και για το Σούλι, αλλά και για τη ρύθμιση με το Ζαγόρι με τα 0,75 ευρώ προκαταβολής. Είναι ένα παράδειγμα, το οποίο, ενδεχομένως, θα μπορούσαμε να το χρησιμοποιήσουμε στο μέλλον και σε άλλες περιπτώσεις ανά την επικράτεια - όπως το έχουμε χρησιμοποιήσει το παράδειγμα του Σουλίου σε άλλες περιπτώσεις - και αυτό να έχει πολύ θετικό αντίκτυπο σε αντίστοιχα τοπόσημα των περιοχών.

Πάμε στο κομμάτι της Σχολής της Τήνου. Καταρχάς, θα πρέπει να κατανοήσουμε και να υπενθυμίσουμε σε όλους ότι χωρίς διαβάθμιση και χωρίς ουσιαστικά τοποθέτηση της Σχολής σε ένα επίπεδο εκπαίδευσης, που να δίνει εκπαιδευτικές μονάδες, δεν μπορεί να γίνει συζήτηση επαγγελματικών δικαιωμάτων. Δηλαδή, μια σχολή η οποία, αυτή τη στιγμή, ήταν αδιαβάθμητη, δεν είχε ουσιαστικά τίποτα από εκπαιδευτικές μονάδες και αυτή τη στιγμή αποκτά και διαβάθμιση και εκπαιδευτικές μονάδες, αυτό είναι πάρα πολύ σημαντικό, προκειμένου σιγά - σιγά να αποκτήσουν πραγματικά επαγγελματικά δικαιώματα οι σπουδαστές της Σχολής αυτής.

Τώρα, επειδή τέθηκε στην ακρόαση των φορέων και ειπώθηκε και κάτι περί το θέμα της αμοιβής, το οποίο είναι ένα ευρύτερο θέμα, που αφορά τους αποφοίτους σχολών Δ.Ε.. Αυτό είναι ένα θέμα, το οποίο δεν θα μπορούσαμε καν να το συζητήσουμε, τη στιγμή που δεν υπήρχε διαβάθμιση και διδακτικές μονάδες για τη σχολή αυτή. Αυτό είναι ένα θέμα, που δεν άπτονται των αρμοδιοτήτων του Υπουργείου. Βέβαια, θα μπορούσαμε να ανοίξουμε μια γενικότερη κουβέντα στο τι πρέπει να γίνει με τις αμοιβές, αλλά δεν είναι κάτι το οποίο άπτεται του αντικειμένου της συγκεκριμένης νομοθετικής ρύθμισης.

Θέλω επίσης να υπενθυμίσω, κύριε Πρόεδρε, ότι περιλαμβάνονται πλήθος διατάξεων, τα οποία είναι πάρα πολύ θετικές και τις οποίες νομίζω ότι τις προσπεράσαμε, αλλά έχει πολύ μεγάλη σημασία και όσον αφορά την Εθνική Πινακοθήκη, όπως μας εξήγησε και η Διευθύντρια. Όσον αφορά τους εκπαιδευτικούς στόχους, τη διεύθυνση των τρόπων προβολής της Εθνικής Πινακοθήκης, το πως θα πρέπει να διαμορφωθεί, τελικά, μια ολιστική επίσκεψη σε τέτοια σημαντικά μουσεία, για την αποκόμιση καλύτερων εμπειριών από τον επισκέπτη, στο πώς θα κάνουμε καλύτερες υπηρεσίες, προκειμένου να μένει περισσότερες ώρες ένας επισκέπτης, σε ένα τέτοιο μουσείο και να αποκομίζει πράγματα, που θα του θυμίζουν πάντα αυτή την επίσκεψη και οργανωτικά ζητήματα, τα οποία αφορούν το οργανόγραμμα και τον τρόπο διοίκησης της Εθνικής Πινακοθήκης, αλλά κυρίως η δημιουργία 172 οργανικών θέσεων αφορά πλέον τη διασφάλιση πολύ καλύτερης λειτουργίας για την Εθνική Πινακοθήκη και αυτό είναι σημαντικό.

Θέλω να υπενθυμίσω επίσης, γιατί δεν το αναφέραμε καθόλου για τα βραβεία θεάτρου «Μελίνα Μερκούρη» και «Δημήτρης Χορν», που είναι μέσα στις ρυθμίσεις, που θα αναληφθούν ουσιαστικά, υπό την αιγίδα του Υπουργείου Πολιτισμού. Θα ήταν βραβεία πολύ σημαντικά, που αφορούν τα νέα παιδιά, τους νέους καλλιτέχνες και τις προοπτικές τους και τα οποία θα χάνονταν, εάν δεν τα αναλάμβανε το Υπουργείο Πολιτισμού.

Θέλω επίσης να υπενθυμίσω για το ακίνητο του Εθνικού Μουσείου Σύγχρονης Τέχνης, που θα παραδοθεί από το «Μετρό» προς το Μουσείο και εξοικονομούνται 400.000 ευρώ, που θα πάνε απευθείας πλέον στον προϋπολογισμό του Μουσείου.

Θέλω να κάνω επίσης μια μικρή αναφορά στο κομμάτι της πειρατείας, η οποία είναι μια μάστιγα πλέον για την κοινωνία και η οποία επιτέλους ρυθμίζεται, με πολύ σαφή τρόπο και η βλαπτικότητα και ο τρόπος επιβολής προστίμων απέναντι σε αυτούς, οι οποίοι καταστρατηγούν τη νομοθεσία.

Με λίγα λόγια, κυρίες και κύριοι συνάδελφοι, σε ένα ερανιστικό νομοσχέδιο, όπως συμφωνήσατε όλοι και είναι ένα πολύ μεγάλο νομοσχέδιο, που άπτεται πολλών φορέων και αντικειμένων, το συνολικό αποτύπωμα είναι ιδιαιτέρως θετικό. Αυτό αποκομίσαμε και από τους φορείς.

Νομίζω ότι σε μια θετική, πολύ θετική παρέμβαση, στην οποία βελτιώνονται κακώς κείμενα, εκκρεμότητες, αλλά και επίσης συγκεντρώνεται το πλήθος νομοθετικών παρεμβάσεων, που υπήρχαν διάσπαρτες σε πάρα πολλά νομοσχέδια, και επιτέλους, κωδικοποιούνται, με έναν συγκεκριμένο τρόπο, που να υπάρχει ένας χάρτης για τους φορείς αυτούς, νομίζω ότι θα πρέπει να ψηφίσουμε θετικά και σας καλώ όλους μαζί με τις επισημάνσεις σας, τελικά, να ψηφίσουμε θετικά απέναντι στη νομοθετική αυτή η παρέμβαση.

Θα ήθελα να συγχαρώ την Υπουργό για την εξαιρετική δουλειά, που γενικότερα κάνει στο Υπουργείο, αλλά και ιδιαίτερα με την παρέμβασή της αυτή. Και νομίζω, ότι η ευαισθησία της και μόνο από το παράδειγμα της Σχολής της Τήνου και από το παράδειγμα της παρέμβασης, στην οποία έκανε στο κομμάτι του Σουλίου και του Ζαγοραίου, δείχνει ότι το Υπουργείο Πολιτισμού λειτουργεί με έναν τρόπο, ο οποίος άπτεται των κοινωνικών αιτημάτων, των κοινωνικών αναγκαιοτήτων, προκειμένου ο πολιτισμός, όχι απλά να αναπτύσσεται, αλλά να γίνεται ευρύτερα γνωστός, έξω από τα όρια της Ελλάδας και να δημιουργεί και θέσεις εργασίας και ευκαιρίες για τους νέους ανθρώπους. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Λιβανέ.

Προτού προχωρήσουμε, η κυρία Αναγνωστόπουλου τι ψηφίζει;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**  Επιφυλάσσομαι για την Ολομέλεια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας):** Κύριε Πρόεδρε, σας ευχαριστώ πολύ.

Θα ήθελα να ζητήσω παρακαλώ λίγο την ανοχή του Προεδρείου, ως προς το χρόνο, διότι, από τη στιγμή που μιλάμε για μουσεία, θα ήθελα προτού τοποθετηθώ για το συγκεκριμένο νομοσχέδιο, να απευθύνει το λόγο προς την κυρία Υπουργό, σχετικά με το Μουσείο της Σπάρτης.

Προχθές, την Τρίτη, λάβαμε μία απάντηση από το Υπουργείο, μέσω του Κοινοβουλευτικού Ελέγχου, φυσικά, το λογότυπο του Υπουργείου, με την υπογραφή της κυρίας Υπουργού, σχετικά με το Νέο Αρχαιολογικό Μουσείο της Σπάρτης, το οποίο αποτελεί, όπως το έχει αποδεχθεί και η ίδια, ένα πράγμα, το οποίο το θέλουν πάρα πολύ όλοι οι Λάκωνες πολίτες, εδώ και πάρα πολλά χρόνια και αξίζει, φυσικά, στην ιστορία του ελληνικού λαού.

Επειδή, λοιπόν, αυτό το οποίο έχουμε παρατηρήσει, γιατί παρακολουθούμε όλες τις εξελίξεις, οι οποίες γίνονται, εδώ και πάρα πολύ καιρό περιμένουμε εξελίξεις και ως προς το χρηματοδοτικό εργαλείο, το οποίο θα βρεθεί από την πλευρά του Υπουργείου, προκειμένου να υλοποιηθεί το Μουσείο της Σπάρτης, το Νέο Αρχαιολογικό Μουσείο της Σπάρτης. Περιμέναμε, λοιπόν, να ενημερωθούμε για το συγκεκριμένο θέμα του χρηματοδοτικού εργαλείου και φυσικά πού βρίσκονται οι διάφορες ενέργειες, οι οποίες πρέπει να γίνουν από πλευράς Υπουργείου.

Για αυτό το λόγο καταθέσαμε, ως οφείλαμε, στο πλαίσιο του Κοινοβουλευτικού Ελέγχου, μια ερώτηση προς τον Υπουργό. Λάβαμε, λοιπόν, την Τρίτη μια απάντηση όπου εδώ γράφετε ότι: «Ως προς το κομμάτι του χρηματοδοτικού εργαλείου το Νέο Αρχαιολογικό Μουσείο της Σπάρτης προϋπολογισμού περίπου 32 εκατομμυρίων εντάχθηκε τον Αύγουστο του 2024 στο Ταμείο Ανάκαμψης και Ανθεκτικότητας». Ως όφειλα, έδωσα στον Τύπο τον τοπικό και φυσικά ενημέρωσα τους Λάκωνες πολίτες, που αυτοί μας έχουν φέρει εδώ μέσα, σχετικά με την απάντηση, την οποία λάβαμε στο συγκεκριμένο από το Υπουργείο. Λαμβάνουμε, λοιπόν, μία απάντηση, μέσω δελτίου τύπου του Υπουργείου Πολιτισμού, όπου γράφει ότι εκ παραδρομής δόθηκε λαθεμένη απάντηση, το οποίο είναι δεκτό. Γίνονται και λάθη. Το δεχόμαστε. Ουδείς αλάθητος.

Όμως, κυρία Υπουργέ, θα ήθελα, πραγματικά, να τονίσω και να πω ότι θεωρώ απαράδεκτη τη δεύτερη παράγραφο. Η δεύτερη, λοιπόν, παράγραφος, κύριοι συνάδελφοι, γράφει ότι «η οποιαδήποτε προσπάθεια αλλοίωσης της βούλησης της Κυβέρνησης, εξαιτίας της λαθεμένης αναφοράς του χρηματοδοτικού εργαλείου, αντί του ορθού «ΤΠΑ» ενεγράφη «ΤΑΑ», για να αποκτήσει η Σπάρτη ένα νέο αρχαιολογικό μουσείο σύγχρονων προδιαγραφών, το οποίο να ανταποκρίνεται στις διεθνείς απαιτήσεις είναι μικρόψυχη και εξυπηρετεί μικροπολιτικά συμφέροντα».

Ουδέποτε γράφτηκε στην απάντηση με ακρωνύμια «ΤΑΑ» και όχι «ΤΠΑ». Γράφτηκε ολογράφως το «Ταμείο Ανάκαμψης και Ανθεκτικότητας». Άρα, λοιπόν, δεν είναι ότι δεν το είχαμε καλά, καλά το είχαμε - και φυσικά δε νομίζω ότι κανένας μπορεί να μιλήσει για μικροψυχία και για μικροπολιτικά συμφέροντα, επάνω σε ένα συγκεκριμένο θέμα, που το θέλουν τόσο πολύ οι Λάκωνες πολίτες, οι οποίοι και έχουν τιμήσει, με την ψήφο τους, τη Νέα Δημοκρατία, με 50% στις εθνικές εκλογές και έχει έρθει ο κ. Μητσοτάκης και έχει πει για το Αρχαιολογικό Μουσείο της Σπάρτης, το 2019, μας το είπε το 2023. Να δούμε τι θα μας πει στις επόμενες εθνικές εκλογές και φυσικά, αυτό το οποίο πρέπει να τονίσουμε είναι ότι ο ρόλος της Αντιπολίτευσης είναι να πιέζει την Κυβέρνηση και θεωρούμε πραγματικά ότι το έχουμε καταφέρει αυτό.

Δεν έχουμε πει ότι δεν το θέλουμε, έχουμε φέρει οποιοδήποτε πρόσκομμα, οποιοδήποτε εμπόδιο, στο συγκεκριμένο θέμα. Θα ήταν και κουτό, άλλωστε, να το κάνουμε, αφού όλοι, μα όλοι μας, από όποια πολιτική παράταξη και να προερχόμαστε, θέλουμε το συγκεκριμένο Μουσείο. Άρα, λοιπόν, το να πετάμε τη μπάλα στην εξέδρα και να μιλάμε για την Αντιπολίτευση και να την κατηγορούμε για μικροψυχία και για μικροπολιτικά συμφέροντα, όταν η Κυβέρνηση της Ν.Δ. έχει πάρα πολύ μεγάλη ευθύνη για τις καθυστερήσεις, τις οποίες έχουμε στο συγκεκριμένο έργο, νομίζω, ότι τουλάχιστον αυτό είναι απαράδεκτο.

Τώρα, για να πάμε λίγο και στα του νομοσχεδίου μας, προφανώς και είναι ένα ερανιστικό νομοσχέδιο, όπως είπαμε και στην προηγούμενή μας συνεδρίαση και για λόγους οικονομίας του χρόνου, θα αναφερθούμε σε κάποιες θετικές και σε κάποιες αρνητικές διατάξεις, τις οποίες έχουμε εντοπίσει. Χαρακτηριστικές, δηλαδή, θετικές και χαρακτηριστικές αρνητικές και φυσικά εννοείται πως θα μιλήσουμε περαιτέρω και στη δεύτερη ανάγνωση, που έχει προγραμματιστεί, για τη Δευτέρα.

Σχετικά, λοιπόν, με το άρθρο 22, που αφορά τη λειτουργία του εστιατορίου και του βιβλιοπωλείου της Εθνικής Πινακοθήκης, θεωρούμε ότι πράγματι είναι απαραίτητη η ρύθμιση και το τόνισε, εννοείται και μετά από την τοποθέτηση των φορέων και η Διευθύντρια της Εθνικής Πινακοθήκης, η κυρία Τσιάρα, όπου ήδη μίλησε και εκείνη γι’ αυτά, τα οποία και το ΠΑΣΟΚ έχει πει, ότι ο ρόλος των μουσείων πρέπει να είναι διευρυμένος, χρειαζόμαστε ολιστικές εμπειρίες, όχι μόνο τη θέαση της τέχνης, αλλά αυτή να συνοδεύεται και από εστιατόρια και από πωλητήρια. Και αυτό ακριβώς είναι και ένα θέμα, το οποίο θίξαμε και μας απάντησε, την προηγούμενη φορά, η κυρία Υπουργός, σχετικά με το κομμάτι των πωλητηρίων, όπου στα 5 μεγάλα Αρχαιολογικά Μουσεία της χώρας, αυτή τη στιγμή, είναι κλειστά, μας απάντησε ότι υπήρχαν κάποιες φορολογικές διαδικασίες. Το Υπουργείο δεν μπορούσε να προβλέψει ότι θα υπήρχαν αυτές οι καθυστερήσεις και φυσικά υπάρχει και αυτό το γεγονός, ότι εμείς συμφωνούμε με τα πωλητήρια, διότι βλέπουμε πάρα πολύ θετικά το άρθρο 86, για τη λειτουργία του εστιατορίου του Μουσείου «Παύλου και Αλεξάνδρας Κανελλοπούλου».

Σε ό,τι αφορά τα άρθρα 26 και 48, για την αναδιοργάνωση του Μητροπολιτικού Οργανισμού Μουσείων Εικαστικών Τεχνών Θεσσαλονίκης, ακούσαμε τον Πρόεδρο, τον κ. Χριστοφιλόπουλο, που είπε ότι φυσικά είναι ένα νομοσχέδιο, το οποίο φέρνει μια διοικητική ευελιξία, καταργούνται κάποιες διατάξεις, οι οποίες ήταν δύσκολες στην εφαρμογή τους, ωστόσο, εξέθεσε την άποψή του σχετικά με τη δυσκολία, η οποία υπάρχει και κάποιους φόβους, σχετικά με το κατά πόσο η νέα σύνθεση του νέου Διοικητικού Συμβουλίου υποβαθμίζει το δημόσιο χαρακτήρα του Οργανισμού. Και επειδή αυτό τονίστηκε δύο φορές, νομίζω, ότι θα θέλαμε την απάντηση της κυρίας Υπουργού, σχετικά με την άποψή της επί του θέματος.

Το άρθρο 41 προβλέπει 107 θέσεις ιδιωτικού δικαίου αορίστου χρόνου και ενισχύει το προσωπικό του Οργανισμού, που είναι απολύτως θετικό και ελπίζουμε φυσικά οι διαδικασίες να τρέξουν όσο το δυνατόν γρηγορότερα, διότι δεν είναι δυνατόν τα 5 Μουσεία του Οργανισμού να λειτουργούν με μόνο 33 άτομα, που εργάζονται, σήμερα.

Σχετικά με την Ανώτερη Σχολή Καλής Τέχνης Μαρμαροτεχνίας της Πανόρμου Τήνου, ακούστηκαν αρκετά και από τους καθηγητές και από το Δήμαρχο της Τήνου, νομίζουμε, ότι αυτό, στο οποίο θα πρέπει να επιμείνουμε, είναι στο κομμάτι των επαγγελματικών δικαιωμάτων, διότι φοβόμαστε, ότι με τον τρόπο αυτόν, δημιουργούνται απόφοιτοι δύο ταχυτήτων. Δηλαδή, τι θα γίνει με αυτούς, που είχαν τελειώσει τη Σχολή, τι θα γίνει με αυτούς, που είναι ήδη στο δεύτερο έτος, όταν έχουμε τη ρύθμιση τη συγκεκριμένη;

Επομένως, θεωρούμε, ότι θα πρέπει να υπάρξουν κάποιες έξτρα μεταβατικές διατάξεις, προκειμένου να αποσαφηνιστούν αυτές οι ελλείψεις, τις οποίες παρατηρούμε ότι υπάρχουν και φυσικά θα πρέπει λίγο να δούμε και το κομμάτι της αναβολής στράτευσης για τους φοιτητές της Σχολής, αλλά και το φοιτητικό πάσο, για το μειωμένο φοιτητικό εισιτήριο στα Μέσα Μαζικής Μεταφοράς, στα Μουσεία, στους κινηματογράφους και σε όλα τα υπόλοιπα και εννοείται είμαστε υπέρ των άρθρων, σχετικά με τα θεατρικά βραβεία «Μελίνα Μερκούρη» και «Δημήτρη Χορν», άρθρα 80 και 81.

Τώρα, σχετικά με το άρθρο 82, δυστυχώς, κύριε Πρόεδρε, δεν ακούσαμε τίποτα από τους φορείς, διότι παρόλο το γεγονός, ότι η Αντιπολίτευση είχε ζητήσει να έρθουν φορείς, σχετικά με τα πνευματικά δικαιώματα και είχαμε ζητήσει και τον Οργανισμό Πνευματικής Ιδιοκτησίας, δυστυχώς, δεν είχαμε την ευκαιρία να ακούσουμε κάποιον από αυτούς, με αποτέλεσμα να μην έχουμε ακούσει κάποιον φορέα και την άποψή του επί του θέματος. Την προηγούμενη φορά, ρωτήσαμε την κυρία Υπουργό, σχετικά με το ποιον τελικά κυνηγάμε, αν κυνηγάμε, δηλαδή, τους τελικούς χρήστες ή αν κυνηγάμε αυτούς, οι οποίοι δίνουν τη δυνατότητα στους τελικούς χρήστες να βλέπουν πειρατικά αθλητικούς αγώνες, κινηματογραφικές ταινίες και ενδεχομένως και τηλεοπτικές σειρές.

Άρα, λοιπόν, εμείς θα περιμέναμε, τουλάχιστον, να ακούσουμε από την κυρία Υπουργό τι έχουν δει και τι έχουν ρωτήσει, αν έχουν ρωτήσει και έχουν πάρει κάποια γνωμοδότηση από την Αρχή Προστασίας Δεδομένων Προσωπικού Χαρακτήρα, διότι εμείς δεν μπορούμε να καταλάβουμε πώς είναι δυνατόν να επιβληθεί ένα πρόστιμο στον τελικό χρήστη, όταν πρέπει να βρούμε ποιος είναι ο τελικός χρήστης και πώς μπορούμε να βρούμε τον τελικό χρήστη. Δηλαδή, πώς θα γίνει αυτός ο εντοπισμός; Μήπως, λοιπόν, έχουμε κάποιο πρόβλημα, κάποια καταστρατήγηση των ανθρωπίνων δικαιωμάτων και των προσωπικών δεδομένων;

Σχετικά με το Σούλι και τις διατάξεις, λοιπόν, για το Τετραχώρι Σουλίου και φυσικά και για το ειδικό πολιτιστικό τέλος του Δήμου Ζαγορίου, που αφορά 46 χωριά, νομίζω ότι ο Περιφερειάρχης, κ. Καχριμάνης, ανέφερε ότι αυτά είναι προς θετική κατεύθυνση και φυσικά εννοείται πως είμαστε και εμείς υπέρ αυτών. Το μεγάλο κομμάτι εννοείται πως είναι το ΕΚΚΟΜΕΔ. Δεν θα επαναλάβουμε τα γνωστά, ότι δηλαδή το ΕΚΚΟΜΕΔ χρωστάει αρκετά χρήματα, ότι έχει πληγεί η αξιοπιστία του προγράμματος cash rebate και ότι η πλατφόρμα έχει καθυστερήσει. Διαβάσαμε, λοιπόν, ότι η πλατφόρμα θα ανοίξει στις 20/2 και πραγματικά περιμένουμε να δούμε πώς θα λειτουργήσει. Το πρόβλημα, το οποίο τέθηκε και από τους εκπροσώπους του ΣΑΠΟΕ ήταν ότι τελικά εμείς περιμέναμε μία ΚΥΑ, η οποία θα αναφερόταν στην ανά κατηγορία οπτικοακουστικών έργων για το επόμενο έτος, για τις κατανομές, δηλαδή, του επίσημου προϋπολογισμού ανά κατηγορία, αλλά τελικά εμείς βρήκαμε μια ΚΥΑ, η οποία καθορίζει τον προϋπολογισμό ανά δικαιούχο. Έχουμε, λοιπόν, δύο ταχύτητες, τη δράση Α, 55 εκατομμυρίων, που χρηματοδοτείται από το Εθνικό Πρόγραμμα Ανάπτυξης και οι δικαιούχοι είναι αλλοδαπές εταιρείες ή μεγάλες επιχειρήσεις και τη δράση Β, η οποία είναι στο ΕΣΠΑ. Όταν ρωτήσαμε τον κ. Χριστόπουλο για το ΕΣΠΑ, που είπαμε ότι δεν είναι ένα φιλικό εργαλείο προς τον κινηματογράφο, απάντησε ότι όντως υπάρχουν δυσκολίες, ότι υπάρχουν αρκετές απαιτήσεις, στο δια ταύτα, όμως ότι τελικά οι παραγωγοί και οι άνθρωποι του οπτικοακουστικού τομέα, ενδεχομένως, να μην μπορέσουν να πάρουν ποτέ τα χρήματα ή να μην κάνουν ποτέ application για το συγκεκριμένο στο ΕΣΠΑ, δεν λάβαμε κάποια απάντηση.

Το δεύτερο, το οποίο τονίστηκε πάρα πολύ, είναι φυσικά για τη δράση Β που είναι όπως είπαμε για το ΕΣΠΑ, ότι όπως είπαν και οι εκπρόσωποί του ΣΑΠΟΕ, έχουμε μια στρεβλή ερμηνεία του νομοθετήματος, διότι οι δικαιούχοι της Δράσης Β θα πρέπει να έχουν, κατά τη φάση υπαγωγής επιβεβαιωμένες, όλες τις ιδιωτικές χρηματοδοτήσεις και καταργείται, φυσικά, η δυνατότητα περιορισμένης αύξησης των επιλέξιμων δαπανών, κατά τη φάση υλοποίησης των επενδυτικών και φυσικά καταργείται και η συμπερίληψη απρόβλεπτων χρημάτων, τα οποία θα χρειαστούν στον προϋπολογισμό. Είναι προφανές, λοιπόν, ότι βλέπουμε μια διακριτική μεταχείριση στους δικαιούχους της Δράσης Α και στους δικαιούχους της Δράσης Β, όπου οι μεν χρηματοδοτούνται από τους εθνικούς πόρους, ενώ οι άλλοι υπόκεινται στους περιορισμούς και το ειδικό πλαίσιο του ΕΣΠΑ.

Κλείνοντας, θα θέλαμε μια διευκρίνιση από την κυρία Υπουργό, σχετικά με το ΕΚΚΟΜΕΔ. Η αλήθεια είναι ότι περιμέναμε να ακούσουμε περισσότερα, στην προηγούμενη τοποθέτησή της, στην προηγούμενη συνεδρίαση ή τουλάχιστον από τον κ. Φωτήλα, που ήταν εδώ πέρα, αλλά δυστυχώς δεν ακούσαμε κάτι. Η τελευταία φράση του άρθρου 106 παράγραφος 15, λέει ότι οι αποφάσεις υπαγωγής έργων, που έχουν δημοσιευτεί, χωρίς την ύπαρξη της βεβαίωσης πίστωσης της παραγράφου 5 του άρθρου 30 του παρόντος θεωρούνται νόμιμες και θα θέλαμε να μας εξηγήσει λίγο περισσότερο τι ακριβώς εννοεί το Υπουργείο, με αυτή τη φράση.

Τέλος, υπάρχουν πάρα πολλά να πούμε, ακούσαμε και για το Φεστιβάλ Κινηματογράφου Θεσσαλονίκης, έχουμε και το Μέγαρο Μουσικής Θεσσαλονίκης, αλλά επειδή ο χρόνος έχει ολοκληρωθεί για την τοποθέτησή μου, επιφυλασσόμαστε για την επόμενη συνεδρίαση μας, τη Δευτέρα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ένα σχόλιο, σχετικά με την πρώτη αναφορά σας, η κυρία Υπουργός φαντάζομαι ότι θα απαντήσει. Δεν αφορά το νομοσχέδιο, βέβαια, αλλά θα πρέπει να συμφωνήσουμε ότι ρόλος της Αντιπολίτευσης δεν είναι μόνο να πιέζει, αλλά να βοηθά και να ελέγχει την Κυβέρνηση.

Το λόγο έχει η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς - Προοδευτική Συμμαχία»**): Μετά τα πολλά ενδιαφέροντα, που είπαν οι φορείς στην Επιτροπή για το υπό συζήτηση νομοσχέδιο, περνάμε στην κατ’ άρθρον επεξεργασία. Είναι προφανές, ότι δεν είναι εφικτό να σχολιάσω ένα - ένα άρθρο από το σύνολο των 107 άρθρων του ερανιστικού νομοσχεδίου του Υπουργείου Πολιτισμού, όπως είπαν και οι υπόλοιποι συνάδελφοι και αυτό παρακαλώ να μη χρεωθεί, ως αδυναμία των Εισηγητών των Κομμάτων, αλλά ως κακή νομοθέτηση της Κυβέρνησης. Διότι, τι άλλο παρά μια μάλλον προβληματική νομοθέτηση είναι η πανσπερμία των διατάξεων, που φέρνετε προς ψήφιση, διατάξεις χωρίς συνοχή, που πιο πολύ μοιάζουν με τακτοποιήσεις.

Πάμε, λοιπόν, στην κατ’ άρθρον.

Εδώ, θα ήθελα να κάνω μία γενική παρατήρηση. Στο Δεύτερο, Τρίτο, Τέταρτο και Πέμπτο Μέρος, επιχειρείτε να ρυθμίσετε τη λειτουργία των Οργανισμών της Εθνικής Πινακοθήκης-Μουσείου Αλεξάνδρου Σούτσου, του Μητροπολιτικού Οργανισμού Μουσείων Εικαστικών Τεχνών Θεσσαλονίκης, του Μεγάρου Μουσικής Θεσσαλονίκης και του Φεστιβάλ Κινηματογράφου Θεσσαλονίκης. Θα μπορούσε κανείς να πει «σωστές και αναγκαίες οι παρεμβάσεις για την αναβάθμιση του παρεχόμενου πολιτισμικού έργου». Και θα μπορούσαμε, με ευκολία, να συμφωνήσουμε.

Όμως, κυρία Υπουργέ, και στους 4 Οργανισμούς αφιερώνετε πολλές διατάξεις, με σκοπό να διορίσετε Διοικητικά Συμβούλια της προτίμησής σας και Γενικούς ή Καλλιτεχνικούς Διευθυντές, επίσης της αρεσκείας σας. Αυτό είναι σαφές και ιδιαίτερα στο άρθρο 7, για τον Πρόεδρο του Διοικητικού Συμβουλίου, ο οποίος προσλαμβάνεται, με βάση το Πρώτο Μέρος του ν.5062/2023. Το ίδιο ισχύει και στο άρθρο 13, για τον Γενικό Διευθυντή, ο οποίος προσλαμβάνεται, χωρίς αντικειμενικά κριτήρια, εφαρμόζοντας τις παρεκκλίσεις της παραγράφου 8 του άρθρου 51 του ν.4622/2019.

Έρχομαι στο θέμα των θητειών για τα Διοικητικά Συμβούλια και τους Διευθυντές. Αλλού έχετε 3ετίες, αλλού 4ετίες και αλλού 5ετίες. Ακόμα και κόντρα στο ν.5062/2023, που εφαρμόζεται και προβλέπει 4ετή θητεία για τα στελέχη του δημοσίου. Και δεν φτάνει αυτό. Στο άρθρο 13, παράγραφος 1, προβλέπεται η πενταετής θητεία του Γενικού Διευθυντή να ανανεώνεται, με Υπουργική Απόφαση, για άλλες 2 πενταετίες.

Πάμε πίσω, στο άρθρο 11 και στους λόγους έκπτωσης μέλους του Διοικητικού Συμβουλίου. Είναι δυνατόν κάποιος να εκπίπτει μόνο με αμετάκλητη απόφαση δικαστηρίου, όταν, για να τελεσιδικήσει μια δίκη, μπορεί να χρειαστούν και 20 χρόνια; Αν, δηλαδή, έχουμε κάποιον ή κάποια καταδικασμένο, σε Α’ Βαθμό, για κακοποιητική συμπεριφορά ή για ασέλγεια ανηλίκων, θα τον έχουμε εκεί, μέχρι να δικαστεί σε τελευταίο Βαθμό; Γιατί δεν βάζετε, εδώ, τις σωστές προβλέψεις, που έχετε στα κωλύματα συμμετοχής και στα ασυμβίβαστα, στο άρθρο 8;

 Άρθρο 9. Είναι δυνατόν, ο Γενικός Διευθυντής - που παραπάνω είπαμε ότι είναι της επιλογής του εκάστοτε Υπουργού - να είναι ο σχεδόν αποκλειστικός Εισηγητής του Διοικητικού Συμβουλίου; Συνήθως, σε όλα τα Συλλογικά Όργανα, την εισήγηση την κάνει ο Πρόεδρος ή ο ίδιος θα την αναθέσει σε κάποιον. Δεν είναι υποτιμητικό, για το Συμβούλιο, αυτό; Δεν αφήνει περιθώρια για περίεργες σκέψεις;

Και μιας και μιλάμε για το Διοικητικό Συμβούλιο, δεν βλέπουμε να συμμετέχει και ένας εκπρόσωπος των εργαζομένων σε αυτά. Εκτιμώ ότι θα ήταν σκόπιμο και χρήσιμο να συμβαίνει. Οι εργαζόμενοι έχουν και τη γνώση και την εμπειρία να προσφέρουν και από τέτοιες θέσεις.

Και έρχομαι τώρα στο άρθρο 21. Είναι δυνατόν η Επιτροπή Ελέγχου να αποτελείται από μέλη του Διοικητικού Συμβουλίου; Δηλαδή, και ελέγχων και ελεγχόμενος; Δεν είναι ασυμβίβαστα αυτά;

 Άρθρο 23, παράγραφος 3, περί μηνιαίας αποζημίωσης του Προέδρου και του Γενικού Διευθυντή:

Πρώτη παρατήρηση. Στο ν.1079/1980, άρθρο 6, παράγραφος 6, αναφέρεται ότι η συμμετοχή στις συνεδριάσεις του Διοικητικού Συμβουλίου είναι τιμητική και άμισθος. Τώρα γίνεται έμμισθος και εδώ πρέπει να δοθούν εξηγήσεις.

Δεύτερη παρατήρηση. Η μηνιαία αποζημίωση καθορίζεται με ΚΥΑ, κατά παρέκκλιση του ν.4354/2015 και δεν υπάρχει ούτε περιορισμός στο ύψος των αποδοχών, έστω του Γενικού Γραμματέα Υπουργείου. Η κυρία Υπουργός, στην πρώτη συνεδρίαση, είπε ότι είναι ντροπή να λέγεται ότι η κυρία Συραγώ Τσιάρα είναι κομματικό στέλεχος της Νέας Δημοκρατίας, διότι με την επαύριον του νόμου η κυρία Τσιάρα θα είναι στην Πινακοθήκη. Μα, εσείς η ίδια, με το άρθρο 24 παράγραφο 2, νομοθετείτε ότι η θητεία του Γενικού Διευθυντή της Εθνικής Πινακοθήκης-Μουσείου Αλεξάνδρου Σούτσου παρατείνεται, αυτοδικαίως, έως το διορισμό νέου Γενικού Διευθυντή και πάντως όχι περισσότερο του ενός έτους.

 Δηλαδή, εσείς καταργείτε την κυρία Τσιάρα από Γενική Διευθύντρια, που πραγματικά, όντως, είναι άξια. Εσείς νομοθετείτε.

Πάμε στο Τρίτο Μέρος του νομοσχεδίου, το οποίο αναφέρεται στο Μητροπολιτικό Οργανισμό Μουσείων Εικαστικών Τεχνών Θεσσαλονίκης, με το διακριτικό τίτλο «ΜΟΜUS», που ιδρύθηκε με το νόμο 4572/2018 και εδώ εφαρμόζετε το ίδιο μοντέλο. Επιχειρείτε να έχετε τον πλήρη έλεγχο στη λειτουργία του «MOMus», μέσω του διορισμού του Προέδρου, του Αντιπροέδρου και του Γενικού Διευθυντή και εδώ, στο άρθρο 30, προβλέπεται τριετής θητεία του Προέδρου και του Διοικητικού Συμβουλίου, ενώ ο νόμος 5062/2023 προβλέπει τετραετή θητεία για τα στελέχη του Δημοσίου. Το ίδιο λέτε και για την έκπτωση, στο άρθρο 34 από το μέλος του Διοικητικού Συμβουλίου, μόνο με τελεσίδικη απόφαση, δηλαδή, «Ζήσε Μάη μου να φας τριφύλλι».

Στο άρθρο 46 βάζετε περιορισμό στις αποδοχές του Προέδρου, τις αποδοχές του Γενικού Γραμματέα Υπουργείου, που είναι 5.200 ευρώ το μήνα - δεν το λέμε και λίγο, είναι πολλά τα χρήματα – περιορισμός, όμως, που δεν ισχύει για άλλους Οργανισμούς στο ίδιο νομοσχέδιο, το είπαμε και παραπάνω.

Προβλέπεται, επίσης, στο ίδιο άρθρο αποζημίωση των μελών του Διοικητικού Συμβουλίου για τις συνεδριάσεις του «MOMus», ενώ δεν έχετε τέτοια διάταξη για τα άλλα Συμβούλια και βέβαια σε αντίθεση με το νόμο 4354/2015, που δεν επιτρέπει αμοιβή στα μέλη των συλλογικών οργάνων.

Την κατά περίπτωση νομοθέτηση, χωρίς ενιαίες αρχές, εφαρμόζετε και στις μεταβατικές διατάξεις, στο άρθρο 47. Για παράδειγμα, ο Γενικός Διευθυντής της Πινακοθήκης μένει στη θέση του, έως ένα χρόνο από την έναρξη του παρόντος άρθρου 24, ενώ ο αντίστοιχος του «MOMus» παραμένει, ως την εξάντληση της πενταετίας του, με δικαίωμα ανανέωσης δύο ακόμη πενταετιών, άρθρο 36.

 Τα ίδια πάνω - κάτω ισχύουν και για το Μέγαρο Μουσικής Θεσσαλονίκης και το Φεστιβάλ Κινηματογράφου και έρχεται το αμίμητο, στην παράγραφο 2 του άρθρου 53 «αν κατά την έναρξη ισχύος του παρόντος έχει εκκινήσει διαδικασία πλήρωσης της θέσης του Γενικού Διευθυντή, αυτή ολοκληρώνεται, σύμφωνα με την ισχύουσα νομοθεσία. Σε διαφορετική περίπτωση, η πλήρωση της θέσης γίνεται με απόφαση του Υπουργού Πολιτισμού». Δηλαδή, άλλα εδώ, αλλά εκεί και αυτό εσείς το θεωρείτε καλή νομοθέτηση αρχών και αξιών;

Επιτρέψτε μου εδώ να διαφωνήσω.

Και έρχομαι τώρα, κυρίες και κύριοι, στο Έκτο Μέρος και στη Σχολή Μαρμαροτεχνίας Πανόρμου Τήνου. Σας κάναμε συγκεκριμένες προτάσεις και δεν πήραμε σαφείς απαντήσεις.

 Ως προς το όνομα, στο άρθρο 62, επιμένετε στην περίεργη ονομασία «Ανώτερη Σχολή Καλής Τέχνης Μαρμαροτεχνίας Πανόρμου Τήνου». Γιατί δεν υιοθετείτε την πρόταση των Καθηγητών για «Σχολή Μαρμαροτεχνίας και Καλών Τεχνών Πανόρμου Τήνου», ώστε να περιλαμβάνει και τη Γλυπτική και τη Ζωγραφική;

 Λέτε για τον Κρατικό Προϋπολογισμό, στο άρθρο 65, ότι είναι πλεονασμός η αναφορά του. Τι σας πειράζει, εάν είναι πλεονασμός;

 Καλό είναι να είναι σαφείς οι πηγές εσόδων και από τον Κρατικό Προϋπολογισμό, που θα αφορά, όχι μόνο τους μισθούς των Καθηγητών, αλλά και τις παροχές στους φοιτητές. Λέτε ότι πλέον η Σχολή θα είναι Ανώτερη. Στο άρθρο, όμως, 66 οι πιστωτικές μονάδες του πτυχίου είναι 120, ενώ για να είναι Ανώτερη, δηλαδή, να αντιστοιχεί σε 3ετείς σπουδές με 60 μονάδες, κατ’ έτος, θα πρέπει να έχει 180 μονάδες, τουλάχιστον.

Είπατε ότι οι σπουδές αντιστοιχούν σε επίπεδο 5, όμως αυτό δεν το λέτε πουθενά στο νομοσχέδιο. Πείτε το, αν είναι έτσι, γιατί έχει πολύ μεγάλη σημασία να ξέρουν οι απόφοιτοι σε ποιο μισθολόγιο κατατάσσονται, σε αυτό της Δευτεροβάθμιας Εκπαίδευσης ή της Τεχνολογικής;

 Εμείς λέμε ξεκάθαρα της Τεχνολογικής, δηλαδή, ΤΕ. Άρα και εδώ κάτι δεν πάει καλά.

Επαναλαμβάνω, λοιπόν, τις προτάσεις μας, μήπως και πάρουμε κάποια απάντηση.

Να ονομαστεί «Ανωτέρα Σχολή Μαρμαροτεχνίας και Καλών Τεχνών Πανόρμου Τήνου» και να υπαχθεί στο Υπουργείο Παιδείας, όπως είναι στον ιδρυτικό νόμο του 1955.

 Η φοίτηση να είναι τριετής, με τουλάχιστον 180 διδακτικές μονάδες.

Τα πτυχία να είναι επιπέδου 5 και ως προς το μισθολογικό ισοδύναμα με ΤΕ.

 Αυτό να ισχύει και για όλους όσους έχουν πάρει, ήδη, πτυχίο.

 Να προβλέπεται χρηματοδότηση από τον Κρατικό Προϋπολογισμό.

 Να δοθεί πάσο, αναβολή στράτευσης και να εντάσσονται στα υπό προστασία άτομα φορολογικά και μισθολογικά οι φοιτητές, κατά τη διάρκεια των σπουδών τους.

 Λόγω χρόνου, δεν επεκτείνομαι στα επόμενα άρθρα και επιφυλασσόμαστε για την β΄ ανάγνωση, γιατί, ναι, είναι πολλά τα άρθρα, που είναι σε θετική κατεύθυνση και θα τα υπερψηφίσουμε.

Το νομοσχέδιο, όμως, περιλαμβάνει και διατάξεις που, όπως ήδη ανέφερα, εγείρουν προβληματισμούς και επίσης, περιμένουμε απαντήσεις. Θα έχουμε, λοιπόν, την ευκαιρία και στη δεύτερη ανάγνωση να συζητήσουμε τα περισσότερα.

Κλείνοντας, κυρίες και κύριοι συνάδελφοι, θα έλεγα ότι το νομοσχέδιο αυτό δεν αντιμετωπίζει τα κρίσιμα ζητήματα του πολιτισμού της χώρας μας, ότι διεκδικούμε ένα ουσιαστικό μακροπρόθεσμο σχέδιο για τον πολιτισμό, ένα σχέδιο, που να στηρίζει πραγματικά τους καλλιτέχνες, τους πολιτιστικούς οργανισμούς και τις εκπαιδευτικές δομές τέχνης με διαφάνεια, σαφείς στόχους και διασφάλιση δημόσιων πόρων, με σταθερές αρχές και αξίες. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Κοντοτόλη.

Το λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):**  Θέλαμε, κύριε Πρόεδρε, καταρχάς, ως Κ.Κ.Ε, να καταγγείλουμε με τον πιο επίσημο τρόπο και από την Επιτροπή τον απαράδεκτο αποκλεισμό του Εικαστικού Επιμελητηρίου από τη συζήτηση του νομοσχεδίου, ενός Νομικού Προσώπου Δημοσίου Δικαίου (Ν.Π.Δ.Δ.), το οποίο, αποτελεί και επίσημο, επιπλέον, σύμβουλο του κράτους σε θέματα των εικαστικών τεχνών. Ο αποκλεισμός αυτός αποτελεί μαύρη σελίδα για την Επιτροπή. Εκτός αν δεν γνωρίζει το Υπουργείο, που αμφιβάλλουμε πάρα πολύ γι’ αυτό, το ρόλο του Εικαστικού Επιμελητηρίου.

Τώρα, οι εξηγήσεις, που έδωσε προχθές η κυρία Υπουργός στην τοποθέτησή μας για το ζήτημα των μεταλλείων της Σερίφου, στην ουσία, έρχονται και επιβεβαιώνουν τα δημοσιεύματα, που υπήρξαν για την επιχειρηματική - τουριστική αξιοποίηση ενός ιστορικού τόπου για την εργατική τάξη, που έχυσε τον ιδρώτα, αλλά και το αίμα της στους ηρωικούς αγώνες και τη βεβήλωσή του σε βάρος της ιστορικής μνήμης. Η Σέριφος δεν είναι ένα οποιοδήποτε νησί, έγιναν μεγάλοι αγώνες εκεί, μεγάλες απεργίες από την εργατική τάξη. Σε κάθε περίπτωση, βέβαια, προκαλεί αλγεινή εντύπωση η προτεραιότητα, που έχει για το κράτος και τις υπηρεσίες του η μελέτη για τα μεταλλεία της Σερίφου, που υπέβαλε μια ιδιωτική κερδοσκοπική εταιρεία και όχι η αντίστοιχη μελέτη του Πολυτεχνείου, που είναι ένας κρατικός φορέας.

Και αναρωτιόμαστε πώς μπορεί μια κρατική υπηρεσία να γνωμοδοτεί για μια μελέτη, αδιαφορώντας για το ιδιοκτησιακό καθεστώς; Δεν συνιστά, άραγε, αυτό, τουλάχιστον, αναγνώριση της αμφισβήτησης κυριότητας μιας δημόσιας, κρατικής, δημοτικής έκτασης από μια ιδιωτική εταιρεία;

Πληθαίνουν επικίνδυνα, το τελευταίο διάστημα, τα κρούσματα της επιχειρηματικής δραστηριότητας σε τέτοιους ιστορικούς τόπους και σε περιοχές ιδιαίτερου φυσικού κάλλους και γεωλογικού ενδιαφέροντος και αναφέρομαι στη Γυάρο, η οποία από μαρτυρικός τόπος πάει να εξελιχθεί σε έναν τόπο επενδύσεων, λέει «πράσινης τεχνολογίας», λες και μόνο στη Γυάρο φυσάει. Επίσης, στη Μήλο, η γνωστή ιστορία, στο Σαρακήνικο, με την επιχειρηματική δράση και εκεί, μαζί με την τουριστική ανάπτυξη, να δίνουν τον τόνο.

Είπε η κυρία Υπουργός, την οποία ακούσαμε προχθές πολύ προσεκτικά, «Κοιτάξτε, σε όλο τον κόσμο, τα μουσεία και οι πολιτιστικοί οργανισμοί ενδιαφέρονται να έχουν ιδιωτικά έσοδα και αυτό είναι απολύτως υγιές και ισχύει παντού. Θέλουν να έχουν πωλητήρια, θέλουν να έχουν εστιατόρια και θέλουν να έχουν διάφορες άλλες δράσεις, που θα ενισχύουν τα έσοδά τους και επαναλαμβάνω, είναι γενικότερο. Επομένως, οι πολιτιστικοί οργανισμοί και τα μουσεία να συνδυάζονται με ένα είδος επιχειρηματικότητας πολιτιστικής, είναι γενικά αποδεκτό. Δεν είναι καθόλου κακό και σε τελευταία ανάλυση είναι κάτι το οποίο, ναι, υπηρετεί η πολιτική μας».

Καταρχάς, το ότι η λεγόμενη «πολιτιστική επιχειρηματικότητα» γενικεύεται παντού, σε όλο τον κόσμο, δεν σημαίνει ότι αυτό είναι και το σωστό από τη σκοπιά, βέβαια, των λαϊκών στρωμάτων, αλλά και του ίδιου του κοινωνικού ρόλου, που έχει αντικειμενικά ο πολιτισμός.

 Και φυσικά, για να εξηγούμαστε κιόλας, κανένας λογικός άνθρωπος δεν ισχυρίζεται ότι ένα μουσείο ή ένας πολιτιστικός οργανισμός δεν πρέπει να έχει ένα κυλικείο ή ένα πωλητήριο για τις ανάγκες των επισκεπτών του. Είναι, όμως, άλλο αυτό και άλλο τα μουσεία από χώροι πολιτισμού να μετατρέπονται σε επιχειρηματίες του επισιτισμού. Διότι σε τέτοια επιχειρείται να μετατραπούν. Επιχειρηματίες του επισιτισμού με εστιατόρια, με χώρους δεξιώσεων, με χώρους για γαμήλιο πάρτι στο Βυζαντινό Μουσείο, όπως έγινε, πριν από μερικούς μήνες, για βασιλικούς γόνους, φαντάσματα της ιστορίας, κοινωνικά παράσιτα, όπως και να τα πει κανείς δίκιο θα ‘χει και διαφόρων άλλων events μόδας, για παράδειγμα στο Σούνιο και ούτω καθεξής, με σκοπό αυτά τα μουσεία και αυτοί χώροι πολιτισμού - διότι αυτό επιδιώκετε - και αυτό, άλλωστε, ομολογείται και λέγεται «να αντλούν κρίσιμα έσοδα για τη λειτουργία τους», επειδή ο κρατικός προϋπολογισμός τα χρηματοδοτεί ελάχιστα. Ούτε απαντά επί της ουσίας στην κριτική μας η κυρία Υπουργός, όταν λέει ότι είναι υποχρεωτική η παρουσία του Προέδρου της Εθνικής Τράπεζας στο Διοικητικό Συμβούλιο της Εθνικής Πινακοθήκης. Είναι υποχρεωτική, πράγματι, εκ του ιδρυτικού νόμου - διότι αυτό, η παρουσία, δηλαδή, ενός τραπεζίτη στη διοίκηση ενός μουσείου αποτελεί ένα οιονεί στοιχείο ανάπτυξης της επιχειρηματικότητας, εν προκειμένω, της Εθνικής Πινακοθήκης. Εμας αυτό μας βρίσκει αντίθετους, επειδή αντιστρατεύεται τον κοινωνικό ρόλο, εν τέλει τον ρόλο ενός πολιτιστικού οργανισμού. Για την Κυβέρνηση, όμως, αυτό δεν είναι μόνο υποχρεωτικό. Και εδώ θα ήταν προτιμότερη μια μεγαλύτερη ειλικρίνεια. Δεν είναι μόνο υποχρεωτικό, είναι και επιθυμητό ταυτόχρονα και επιδιωκόμενο.

Από το πρώτο κιόλας άρθρο και την πρώτη παράγραφο αυτού του πολυνομοσχεδίου, αυτή η επιχειρηματική δράση υπονοείται. Στην αρχή, έτσι ξεκινά το νομοσχέδιο, είναι χαρακτηριστικό: «Σκοπός του Μέρους Β’ είναι ο εκσυγχρονισμός της οργάνωσης και της λειτουργίας του νομικού προσώπου, με την επωνυμία «Εθνική Πινακοθήκη - Μουσείο Αλεξάνδρου Σούτσου» και η βελτιστοποίηση της αποδοτικότητας τους». Εδώ, «η βελτιστοποίηση της αποδοτικότητας τους» είναι όλο το νόημα.

Στο δε άρθρο 5, για τους πόρους και την περιουσία της Εθνικής Πινακοθήκης, η επιχειρηματική δραστηριότητα διαχειρίζεται και επίσημα – το διαβάζω όπως ακριβώς γράφεται – «πάσης φύσεως έσοδα από τις οικονομικές δραστηριότητες της Εθνικής Πινακοθήκης, όπως ιδίως τα έσοδα από το πωλητήριο της, την πώληση εισιτηρίων και πάσης φύσεως έντυπων ψηφιακών εκδόσεων, έσοδα από δικαιώματα αναπαραγωγής, καθώς και έσοδα από την εκμίσθωση ή διάθεση χώρων για εκδηλώσεις, πολιτιστικές δραστηριότητες και συνέδρια». Είναι αυτό Πινακοθήκη; Είναι αυτός ο ρόλος της Πινακοθήκης; Με συγχωρείτε, δηλαδή.

Στο άρθρο 22, μάλιστα, αναγράφεται ότι στους χώρους της Εθνικής Πινακοθήκης και των Παραρτημάτων της και σε ποσοστό, μέχρι το 25%, μπορεί να περιλαμβάνονται, κατά παρέκκλιση μάλιστα και των προβλεπόμενων χρήσεων γης, εμπορικές δραστηριότητες – να διευκολύνουμε, δηλαδή, την επιχειρηματική δράση – εστιατορίου, κυλικείου, αναψυκτηρίου, βιβλιοπωλείου, με σκοπό την εξυπηρέτηση των επισκεπτών της. Δηλαδή, στο Κέντρο της Αθήνας, οι άνθρωποι, που θα πάνε εκεί δεν μπορούν να βρουν άλλο εστιατόριο. Μόνο μέσα στην Εθνική Πινακοθήκη θα βρουν εστιατόριο, για να φάνε.

Με το άρθρο 13, προβλέπεται και η θέση Γενικού Διευθυντή του οποίου η θητεία μπορεί να φτάσει μέχρι και 15 χρόνια, με δύο επαναλαμβανόμενες θητείες, διορισμένου φυσικά από το Υπουργείο Πολιτισμού, ο οποίος θα έχει κυρίως την ευθύνη της οικονομικής και επιχειρηματικής λειτουργίας και δραστηριότητας του Μουσείου. Στην πραγματικότητα, αυτός ο Γενικός Διευθυντής είναι ο απόλυτος άρχων της Εθνικής Πινακοθήκης, αφού καθορίζει το επιχειρησιακό σχέδιο δράσης της – το διαβάζω από τις αρμοδιότητες – «ορίζει τη στοχοθεσία των Διευθύνσεων, συντονίζει το έργο τους και προεγκρίνει τις δράσεις τους, αποφασίζει για την αναπλήρωση των Διευθυντών και τον ορισμό υπευθύνων στα Παραρτήματα της Εθνικής Πινακοθήκης.» Τι άλλο να κάνει, δηλαδή;

Σύμφωνα τώρα με το άρθρο 3, η Εθνική Πινακοθήκη, αν και νομικό πρόσωπο δημοσίου δικαίου, πληρώνει και φόρο δωρεάς και φόρο κληρονομιάς, αλλά και ΕΝΦΙΑ. Ας σταθούμε λιγάκι σε αυτό. Αυτό το χαράτσι του ΕΝΦΙΑ, το οποίο πληρώνουν, βέβαια και όλα τα λαϊκά σπίτια, αλλά δεν πληρώνουν οι ναυτιλιακές εταιρείες, δεν πληρώνουν οι offshore εταιρείες για τα μεγάλα τους ακίνητα, μιας και ο νόμος που ισχύει - γιατί υπάρχει και νόμος από το 2002, δεν τα ξεχνάμε εμείς αυτά γι’ αυτόν τον Ειδικό Φόρο Ακινήτων. Ακίνητα, εταιρείες offshore και ναυτιλιακές, οι οποίες είναι περίπου κάτι λιγότερο από 12.000, αλλά αυτός νόμος δεν έχει εφαρμοστεί, μέχρι σήμερα, από το 2002, από καμία - έτσι ακριβώς, όπως το λέω - από καμία κυβέρνηση, παρόλο που η είσπραξη αυτή θα έφερνε 6 δισεκατομμύρια ευρώ στο κράτος, καταργώντας έτσι και τώρα τον ΕΝΦΙΑ, που πληρώνει ο λαός.

Ως προς τις σχέσεις εργασίας, συστήνονται 120 θέσεις μόνιμου προσωπικού, 52 θέσεις ΙΔΑΧ. Είναι προφανές ότι οι ανάγκες αυτού του Μουσείου της Εθνικής Πινακοθήκης, που είναι βέβαια μεγάλο, θα έπρεπε να υπηρετούνται από ένα προσωπικό επαρκές και με μόνιμη και σταθερή σχέση εργασίας. Να είναι, δηλαδή, πολλαπλάσιο των 120 εργαζομένων, που προβλέπει το νομοσχέδιο, ιδιαίτερα δε, αν αναλογιστεί κανείς ότι πέρα από το κεντρικό μουσείο υπάρχουν και 5 Παραρτήματα σε Σπάρτη, Κέρκυρα, Ναύπλιο, Αίγινα, αλλά και το Ινστιτούτο Σύγχρονης Ελληνικής Τέχνης.

Σύμφωνα με το άρθρο 30 για το MOMus, το οποίο λειτουργεί, ως νομικό πρόσωπο ιδιωτικού δικαίου, στο διοικητικό συμβούλιο αυτού μόνο τυχαία δεν είναι η συμμετοχή του Προέδρου της Διεθνούς Έκθεσης Θεσσαλονίκης και του Δημάρχου της Θεσσαλονίκης, καθώς επιδιώκεται και αυτή η συστάδα των μουσείων της Θεσσαλονίκης να συμβάλει, με τη σειρά της και αυτή, στην τουριστική επιχειρηματική δραστηριότητα, που αναπτύσσεται, εσχάτως, στην πόλη. Στον Οργανισμό αυτόν συστήνονται και 107 θέσεις ΙΔΑΧ. Πολλές δε από τις δραστηριότητες του Μουσείου MOMus ανατίθενται σε ιδιώτες - παρόχους, σε εργολάβους δηλαδή, με ό,τι συνεπάγεται αυτό και για την ίδια την ποιότητα των προσφερόμενων υπηρεσιών και για το κόστος, που μετακυλούν στο εισιτήριο και τις ακριβές παρεχόμενες υπηρεσίες. Και εδώ, φυσικά, θεσπίζεται η θέση του Γενικού Διευθυντή, που έχει ακριβώς τις ίδιες αρμοδιότητες, που είχε και η Εθνική Πινακοθήκη. Καθορίζει το επιχειρησιακό σχέδιο δράσης, ορίζει τη στοχοθεσία και ούτω καθ’ εξής.

Για το Φεστιβάλ Κινηματογράφου είναι σαφές ότι στο νομοσχέδιο επεκτείνεται η δραστηριότητα του θεσμού σε όλα τα οπτικοακουστικά μέσα. Ίσως, θα έπρεπε να ονομαστεί «Φεστιβάλ Οπτικοακουστικού». Δεν είναι μόνο ότι με αυτό το νομοσχέδιο υλοποιούνται μονάχα οι στόχοι των μεγάλων παραγωγών, μέσα και από τα τηλεοπτικά κανάλια, για να βρουν θέση στο λεγόμενο μάρκετινγκ του Φεστιβάλ Θεσσαλονίκης. Ταυτόχρονα, επιχειρείται και κάτι πιο βαθύ. Εδραιώνουν αυτήν την τηλεοπτική, τη streaming αισθητική, ως μια κυρίαρχη αισθητική, με όρους βιομηχανίας, έναντι των ταινιών ως τέχνη - και αυτό χρειάζεται λιγάκι περισσότερη προσοχή - υποβαθμίζοντας τη σημασία της κινηματογραφικής τέχνης, στην πραγματικότητα, περαιτέρω. Φυσικά, οι παραγωγοί έχουν τέτοιες επιδιώξεις και δεν έχουν κανέναν απολύτως ενδοιασμό οι άνθρωποι αυτοί, καθώς ψάχνουν, συνεχώς, για νέες αγορές και για νέα περισσότερα κέρδη.

Για την Τήνο, το είπαμε. Δεν πρόκειται για ουσιαστική αναβάθμιση ό, τι κι αν λέει η Κυβέρνηση. Είναι μια προσαρμογή, ενόψει και του νομοσχεδίου, που αναμένεται. Να σημειώσουμε μονάχα ότι αυτή η Σχολή μας κάνει εντύπωση, γιατί αυτή η Σχολή έχει δύο ξεχωριστά τμήματα, ένα τμήμα σπουδών και ένα τμήμα διοίκησης. Δεν συναντάμε τέτοιο διττό σχήμα πουθενά αλλού.

Και ένα τελευταίο για τα πνευματικά δικαιώματα, καθώς από την Αιτιολογική Έκθεση, αλλά και από το νομοσχέδιο, φαίνεται να προκύπτει ότι διοικητικό πρόστιμο, στην περίπτωση της πειρατείας, δεν θα επιβάλλεται μονάχα στον πάροχο και το διακινητή του προστατευόμενου υλικού, αλλά και στο χρήστη. Αν κάτι τέτοιο ισχύει, θα θέλαμε να μας το διευκρινίσει η Υπουργός, το θεωρούμε απαράδεκτο. Γιατί πώς είναι δυνατόν ο τελικός χρήστης να γνωρίζει, αν η πηγή πρόσβασης είναι παράνομη ή είναι νόμιμη; Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κ. Δελή. Τον λόγο έχει η κυρία Ασημακοπούλου, Ειδική Αγορήτρια από την Ελληνική Λύση.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, ως προς τα πρώτα άρθρα του παρόντος, βλέπουμε ότι το νομικό πρόσωπο δημοσίου δικαίου, με την επωνυμία «Εθνική Πινακοθήκη και Μουσείο Αλεξάνδρου Σούτσου», με έδρα την Αθήνα, αναδιοργανώνεται με το παρόν και θα εποπτεύεται από τον Υπουργό Πολιτισμού.

Στο άρθρο 5, ως προς τους πόρους της ΕΠΜΑΣ, λέτε ότι θα μπορεί να είναι στην περίπτωση η’ και από οποιαδήποτε άλλη πηγή. Εδώ, γιατί το αφήνετε αόριστο;

Στο άρθρο 6, ορίζονται, ως όργανα της διοίκησης, το διοικητικό συμβούλιο και ο γενικός διευθυντής.

Το Δ.Σ. της ΕΠΜΑΣ, όπως λέτε παρακάτω, στο άρθρο 7, θα αποτελείται από εννέα μέλη για θητεία τριών ετών, με απόφαση του εποπτεύοντος Υπουργού. Για όλα ο Υπουργός.

Θα υπάρχει αποζημίωση για τη συμμετοχή στις συνεδριάσεις του εν λόγω οργάνου και εάν ναι, τι ύψους; Τέσσερα μέλη με τους αναπληρωτές τους θα επιλέγονται από προσωπικότητες των γραμμάτων και των τεχνών, καθώς και από δωρητές και υποστηρικτές της τέχνης και του έργου της ΕΠΜΑΣ. Γιατί δεν το κάνετε πιο συγκεκριμένο;

Στο άρθρο 10, πιο κάτω, καθορίζονται οι αρμοδιότητες του Δ.Σ., με κύριο χαρακτηριστικό πως το Δ.Σ. επιβαρύνεται, με αποφασιστική αρμοδιότητα, για κάθε θέμα σχετικό με τη διοίκηση και τη λειτουργία του φορέα. Ζητούμενο, λοιπόν, αποτελεί στο παρόν σημείο να διασφαλιστεί η απρόσκοπτη λειτουργία του Δ.Σ., με αποκλειστικό γνώμονα, την ανάπτυξη και πρόοδο του φορέα και όχι την εξυπηρέτηση προσωπικών συμφερόντων.

Στο άρθρο 13, αναφέρεται ότι στην ΕΠΜΑΣ συστήνεται μία θέση Γενικού Διευθυντή, που θα διορίζεται, με απόφαση του Υπουργού Πολιτισμού, για 5 έτη. Με όμοια απόφαση, επιτρέπεται η ανανέωση της θητείας του Γενικού Διευθυντή έως δύο επιπλέον θητείες. Φτάνουμε εν δυνάμει τα 15 χρόνια, δηλαδή. Σύμφωνα δε με την Έκθεση του Γενικού Λογιστηρίου του Κράτους, θα προκύψει ετήσια δαπάνη ύψους 17.500 €, περίπου, από τη σύσταση θέσης Γενικού Διευθυντή στην ΕΠΜΑΣ.

Στο άρθρο 16, αναφέρεται πως συστήνεται Καλλιτεχνική Επιτροπή στην ΕΠΜΑΣ και προβλέπονται τα σχετικά με τη συγκρότηση και τις αρμοδιότητές της. Σημείο αναφοράς αποτελεί το γεγονός πως η Επιτροπή συγκροτείται, με απόφαση του Υπουργού Πολιτισμού, γεγονός που αποτελεί σημείο προβληματισμού.

Στο άρθρο 17, λέτε ότι για τον εμπλουτισμό των συλλογών της ΕΠΜΑΣ επιτρέπεται η αγορά έργων τέχνης από το εσωτερικό και το εξωτερικό, χωρίς περιορισμό, ως προς το ύψος της δαπάνης ή τήρηση διατύπωσης. Δεν είναι δυνατόν να μην υπάρχει κάποιο ταβάνι εδώ. Επίσης, ο τρόπος επιλογής των αγορών δεν περιγράφεται επαρκώς και χρειάζονται οπωσδήποτε περαιτέρω διευκρινίσεις.

Η ΕΠΜΑΣ, σύμφωνα με το άρθρο 18, συγκροτείται σε μία Κεντρική Υπηρεσία και σε τέσσερις Περιφερειακές Υπηρεσίες. Θα προκύψει ετήσια δαπάνη από την καταβολή επιδομάτων θέσης ευθύνης στους προϊσταμένους και τεσσάρων περιφερειακών υπηρεσιών επιπέδου τμήματος. Το ύψος της εν λόγω δαπάνης εκτιμάται στο ποσόν των 22.000€ περίπου επί του προϋπολογισμού της ΕΠΜΑΣ. Η Κεντρική Υπηρεσία της ΕΠΜΑΣ συγκροτείται σε Γενική Διεύθυνση, που περιλαμβάνει τρεις Διευθύνσεις και επτά αυτοτελή Γραφεία. Για την αντιμετώπιση των λειτουργικών εξόδων των επτά αυτοτελών Γραφείων στην Κεντρική Υπηρεσία δεν υπάρχει προϋπολογισμός; Θα μας τον γνωστοποιήσετε; Σωρευτικά από τα άρθρα 18, 19 και 20 προκύπτει, σύμφωνα με το Γενικό Λογιστήριο του Κράτους, ότι από τη σύσταση 75 επιπλέον θέσεων προσωπικού, για την αντιμετώπιση σχετικών αναγκών της ΕΠΜΑΣ, η δαπάνη, σύμφωνα με το Υπουργείο, εκτιμάται στο ποσό των 1,78 εκατ. ευρώ περίπου.

Συστήνεται, επίσης, τριμελής Επιτροπή Ελέγχου, με το άρθρο 21, η οποία θα αποτελείται από μέλη του Δ.Σ. ένα από τα οποία έχει αποδεδειγμένα επαρκή γνώση σε θέματα λογιστικής και ελεγκτικής. Με ποιους τρόπους θα αποδεικνύεται η γνώση; Η Επιτροπή Ελέγχου συγκροτείται με κοινή απόφαση των Υπουργών Εθνικής Οικονομίας και Οικονομικών και Πολιτισμού, φυσικά.

Με το άρθρο 22, ορίζετε τους χώρους της ΕΠΜΑΣ και των Παραρτημάτων αυτής και σε ποσοστό μέχρι το 25% των εγκαταστάσεών τους μπορεί να περιλαμβάνονται, κατά παρέκκλιση των προβλεπομένων χρήσεων γης, εμπορικές δραστηριότητες εστιατορίου, κυλικείου, αναψυκτηρίου, με σκοπό την εξυπηρέτηση των επισκεπτών της. Δεν είναι σαφές, εάν η εφαρμογή αυτών των μέτρων συνάδει πλήρως με τη γενικότερη στρατηγική ενίσχυση του πολιτιστικού έργου ή εάν ενδέχεται να αποτελούν μια αποσπασματική προσέγγιση, η οποία να ισοσκελίσει άλλες σημαντικές ανάγκες του φορέα.

Λέτε στο άρθρο 23 ότι με κοινή απόφαση των Υπουργών Πολιτισμού και Εθνικής Οικονομίας και Οικονομικών θα καθορίζεται η μηνιαία αποζημίωση, που καταβάλλεται στον Πρόεδρο του Δ.Σ. και τον Γενικό Διευθυντή της ΕΠΜΑΣ, ενώ προβλέπεται και η δυνατότητα σύστασης επιπλέον περιφερειακών υπηρεσιών της ΕΠΜΑΣ. Για τι δαπάνες μιλάμε για όλα αυτά;

Με το άρθρο 26, αναδιοργανώνεται το νομικό πρόσωπο δημοσίου δικαίου, με την επωνυμία «Μητροπολιτικός Οργανισμός Μουσείων Εικαστικών Τεχνών Θεσσαλονίκης». Εδώ εκφράζουμε την επιφύλαξη μας, αναφορικά με τους κανόνες, που εισάγονται και θα διέπουν τον Οργανισμό.

Στο άρθρο 29, ορίζεται ότι τα όργανα διοίκησης του Οργανισμού είναι ο Πρόεδρος του Διοικητικού Συμβουλίου, το Διοικητικό Συμβούλιο και ο Γενικός Διευθυντής.

Το Διοικητικό Συμβούλιο του Οργανισμού, σύμφωνα με το άρθρο 30, θα αποτελείται από εννέα μέλη, τα οποία ορίζονται για θητεία τριών ετών, με απόφαση του εποπτεύοντος Υπουργού. Αλίμονο. Ταυτόχρονα, για τα λοιπά επτά μέλη του Δ.Σ., τα δύο θα επιλέγονται από τον εποπτεύοντα Υπουργό, μεταξύ προσωπικοτήτων αναγνωρισμένου κύρους, στο χώρο των τεχνών των γραμμάτων και των επιστημών, νομικούς και οικονομολόγους. Μπορείτε και πιο αόριστα. Προφανώς, το γεγονός ότι τα μέλη του Δ.Σ. θα επιλέγονται από τον Υπουργό, αποδεικνύει πόσο αυτοτελής θα είναι ο Οργανισμός. Επίσης, δημιουργείται πεδίο κομματικής πολιτικής από την Κυβέρνηση και πελατειακών σχέσεων.

Ως προς το άρθρο 31, για τα κωλύματα και τα ασυμβίβαστα των μελών του Δ.Σ., θα πρέπει να οριστεί ρητώς ότι κανένα από τα μέλη του Δ.Σ. ή συγγενικό του πρόσωπο δεν θα πρέπει να έχει ΜΚΟ, που μπορεί να συνάπτει συμβάσεις με τον Οργανισμό.

Σύμφωνα με την παράγραφο 6 του άρθρου 33, παρέχεται η δυνατότητα στο Δ.Σ. να αναθέτει σε οποιοδήποτε από τα μέλη του ειδικά καθήκοντα, συναφή προς τις αρμοδιότητες του Συμβουλίου, καθώς και να μεταβιβάζει στο Γενικό Διευθυντή και τους Προϊσταμένους των Διευθύνσεων του Οργανισμού επιμέρους αρμοδιότητες. Τη διενέργεια ελέγχου νομιμότητας επί των πράξεων του Γενικού Διευθυντή και των Προϊσταμένων ποιος θα την αναλαμβάνει; Το Δ.Σ.; Με τι εχέγγυα, τι επιστημονική κατάρτιση, τι εμπειρία; Αυτό θα έπρεπε να ανατίθεται σε άλλο φορέα, ίσως του Υπουργείου.

Στο άρθρο 36, εκτός από το γεγονός σύστασης μια θέσης Γενικού Διευθυντή με παχυλές, προφανώς, απολαβές, καθ΄ υπόδειξη της Κυβέρνησης, για θητεία 5 ετών, που μπορεί να ανανεωθεί έως δύο επιπλέον θητείες, διατηρούμε επιφυλάξεις, ως προς το αν πρόκειται, τελικά, για φωτογραφική θέση.

Από το άρθρο 40 και το πυκνό οργανόγραμμα θα προκύψει ετήσια δαπάνη συνολικού ποσού ενός 1,34 εκατομμυρίων ευρώ, περίπου, δηλαδή 39.000 ευρώ, περίπου, από την καταβολή επιδομάτων θέσης ευθύνης στους προϊσταμένους των νέων διευθύνσεων και τμημάτων και 1,3 εκατ. ευρώ, περίπου, από την καταβολή μισθοδοσίας στο νέο προσωπικό, που θα στελεχώσει τον Οργανισμό. Δεν μας λέτε, όμως, τι ύψους ετήσια δαπάνη θα προκύψει από την κάλυψη των λειτουργικών εξόδων των νέων οργανικών μονάδων του Οργανισμού.

Στο άρθρο 41, λέτε ότι για την κάλυψη επειγουσών εποχικών ή απρόβλεπτων αναγκών, δύναται να προσλαμβάνεται προσωπικό, με σύμβαση εργασίας ιδιωτικού δικαίου ορισμένου χρόνου. Και εδώ για τι ύψος δαπάνης μιλάμε;

Στο άρθρο 42, θεωρούμε ότι ο εσωτερικός κανονισμός θα έπρεπε να επισυνάπτεται, με τον ιδρυτικό νόμο του Οργανισμού. Αλλιώς, τίθεται θέμα διαφάνειας.

Στο άρθρο 49, παρακάτω, προβλέπεται ότι το Δ.Σ. του Οργανισμού Μεγάρου Μουσικής Θεσσαλονίκης από δεκαμελές καθίσταται επταμελές. Αντίστοιχα, μειώνονται και τα μέλη που επιλέγει γι’ αυτό ο Σύλλογος «Οι Φίλοι Μουσικής Θεσσαλονίκης». Από ποιους θα ασκούνται αυτά τα καθήκοντα;

Στο άρθρο 51, προβλέπεται ότι ο Καλλιτεχνικός Διευθυντής και ο Γενικός Διευθυντής προστίθενται στα όργανα διοίκησης του Οργανισμού Μεγάρου Μουσικής Θεσσαλονίκης. Ποια πρόσωπα τοποθετούνται στις θέσεις των διευθυντών; Επιπλέον, ρητά αναφέρεται ότι ο εσωτερικός κανονισμός λειτουργίας καταρτίζεται από το Διοικητικό Συμβούλιο, μετά από εισήγηση του Καλλιτεχνικού και του Γενικού Διευθυντή, ο οποίος εγκρίνεται από τον Υπουργό Πολιτισμού. Δεν πρέπει να έχει καμία εμπλοκή ο Υπουργός στην κατάρτιση του κανονισμού; Θα αναφερθώ στα υπόλοιπα άρθρα, στην επόμενη συνεδρίαση. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ την κυρία Ασημακόπουλου.

Το λόγο έχει η κυρία Αθανασία Αναγνωστοπούλου από την Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):**

Ευχαριστώ, κύριε Πρόεδρε. Είπατε και καλά κάνατε ότι η Αντιπολίτευση είναι για να πιέζει, να αντιπαρατίθεται με την Κυβέρνηση και να τη βοηθάει. Θα έλεγα ότι πρέπει να ισχύει και ότι οι Υπουργοί πρέπει να ακούνε μερικές φορές και αυτά που λέει η Αντιπολίτευση και όχι μόνο αυτά με τα οποία συμφωνούν.

Μερικές γενικές παρατηρήσεις, επειδή δεν ήμουνα προχθές, για να ακούσω την Υπουργό εγώ η ίδια εδώ, αλλά φυσικά και την άκουσα και διάβασα τα όσα είπε και το κάνω πάντα. Δεν θα αναφερθώ, σήμερα, στη Σέριφο, παρόλο που υπάρχει πάλι δημοσίευμα της κυρίας Κυριακίδη, στην Εφημερίδα των Συντακτών, όπου απαντάει σε αυτά, που είπε η Υπουργός. Θα αναφερθώ στην Ολομέλεια.

Θέλω να πω, όμως, ότι οι δημοσιογράφοι, που κάνουν ερευνητική δημοσιογραφία, οι πολίτες, η κοινωνία των πολιτών, έχει μεγάλη σημασία η γνώμη τους σε αυτά που λέγονται και πρέπει να τους ακούμε, ειδικά για τα θέματα πολιτισμού και ειδικά για τους τόπους τους. Ευτυχώς, που στη Μήλο, στο Σαρακίνικο, δημοσιοποίησαν το «τέρας», που πήγαινε να δημιουργηθεί, στο όνομα της ανάπτυξης και της επιχειρηματικότητας και σταμάτησε και ελπίζουμε να σταματήσει για πάντα.

 Να πω, όμως, εδώ -και εγώ καλώ την Υπουργό- σήμερα, πάλι υπάρχει δημοσίευμα, στην Εφημερίδα των Συντακτών, της κυρίας Τζεβελέκου, για το Κάστρο της Μονεμβασιάς και ότι η EUROPA NOSTRA το κατέταξε στα 25 ευρωπαϊκά μνημεία, τα οποία βρίσκονται υπό απειλή και ξέρουμε πολύ καλά, γιατί βρίσκεται, υπό απειλή. Σήμερα, στις 6 η ώρα -εγώ θα πάω- θα γίνει μία εκδήλωση, που οργανώνουν φίλοι του Κάστρου Μονεμβασιάς, με ομιλητές πάρα πολύ σημαντικούς ανθρώπους, τον κύριο Τάση Παπαϊωάννου του ΕΜΠ, τον κύριο Κωνσταντίνο Πασχαλίδη του Εθνικού Μουσείου κ.λπ.. Είναι πολύ καλό να τους ακούσουμε και εγώ θα καλούσα και την Υπουργό να πάμε μαζί, για να μάθουμε, να καταλάβουμε και να δούμε τις ανησυχίες των ανθρώπων αυτών. Αυτό είναι το ένα. Δεν είναι πάντα στείρα αντιπαράθεση. Είναι ότι όλοι έχουμε λόγο γι’ αυτά που γίνονται, ειδικά στον πολιτισμό. Είναι κοινά αγαθά.

 Δεύτερη γενική παρατήρηση σε αυτά, που είπε η Υπουργός, προχθές. Μίλησε για την επιχειρηματικότητα και ότι πρέπει να προσαρμοστούμε και να υπάρχει εκσυγχρονισμός και όλα αυτά. Κανένας δεν έχει αντίρρηση, προς Θεού, να υπάρχει πωλητήριο, να υπάρχει κυλικείο, να υπάρχει οτιδήποτε διευκολύνει τους επισκέπτες. Έχουμε, όμως, πικρά πείρα, που δεν μας επιτράπηκε ούτε στο πεζοδρόμιο να πλησιάσουμε και στο απέναντι πεζοδρόμιο μπήκαν τα ματ, για να μην μας επιτρέψουν να πάμε στο Βυζαντινό Μουσείο και σε τι κατάσταση έχει περιέλθει το Βυζαντινό Μουσείο, όταν έγινε η δεξίωση τέκνου τέως, δεν ξέρω ποιος ακριβώς είναι αυτός, από αυτές τις περιφερόμενες κάποτε βασιλικές οικογένειες. Αυτό είναι μια επιχειρηματικότητα, που δεν ταιριάζει σε αυτούς τους χώρους, σε καμία περίπτωση ή τουλάχιστον εμείς, ως Νέα Αριστερά, είμαστε κατηγορηματικά αντίθετοι.

Θέλω να σημειώσω ένα τελευταίο από αυτά, που είπε η Υπουργός. Καμία υποτίμηση δεν εκφράζω σε ανθρώπους και ειδικά στους ανθρώπους πολιτισμού. Μπορώ να έχω μία άποψη ή μία άλλη άποψη για ανθρώπους, αλλά ποτέ υποτίμηση. Θα μου επιτρέψει η κυρία Υπουργός να πω, ότι υποτίμηση εκφράστηκε από το Υπουργείο, στην κυρία Ζενιώδη και εκδικητική υποτίμηση, που δεν πληρωνόταν η γυναίκα. Δεν ξέρω, μπορεί ο νυν να είναι καλύτερος από την κυρία Ζενιώδη. Δεν έχω τα κριτήρια εγώ να αποφασίσω κάτι τέτοιο, αλλά στο Μέγαρο Μουσικής Θεσσαλονίκης, να είναι μία γυναίκα και εκδικητικά να μην πληρώνεται και να πάει τώρα στην Αργεντινή, αυτό είναι ένα άλλο θέμα.

Το ίδιο ισχύει και για την κυρία Συραγώ Τσιάρα, την οποία εκτιμώ, προσωπικά, πάρα πολύ και το ξέρει και η κυρία Υπουργός. Όταν διορίστηκε η κυρία Τσιάρα, άλλες φορές, το ξέρετε, η Αξιωματική Αντιπολίτευση ήταν τότε ο ΣΥΡΙΖΑ και εγώ τομεάρχης, θα μπορούσα να πω αυτό, εκείνο. Δεν κάνω ποτέ εύκολη αντιπολίτευση. Δεν είπα τίποτα, ίσα- ίσα είχα κάνει και ανάρτηση, θεωρώντας ότι η κυρία Τσιάρα είναι ένα πρόσωπο, για να φύγουμε από τα πρόσωπα, αλλά είναι μία γενική αρχή, που για μας, τουλάχιστον, είναι γενική αρχή.

 Τι διακρίνουμε και σ’ αυτό το νομοσχέδιο, το οποίο - και θα το πω - έχει διατάξεις, οι οποίες είναι επ’ ωφελεία, είναι διατάξεις, που διορθώνουν πράγματα, που χρειαζόταν να διορθωθούν και τις οποίες διατάξεις, θα τις δούμε πάρα πολύ προσεκτικά. Τι βλέπουμε, όμως; Βλέπουμε Εθνική Πινακοθήκη, MOMus, Μέγαρο Μουσικής Θεσσαλονίκης, Φεστιβάλ Κινηματογράφου Θεσσαλονίκης, η οργανωτική τους δομή βασίζεται σε ένα πράγμα. Στην αντίληψη του επιτελικού κράτους. Όλη η οργανωτική δομή. Φορείς, μουσεία και οργανισμοί, οι οποίοι έχουν ένα τέτοιο μοντέλο διοίκησης, που δεν εξυπηρετεί τις ανάγκες των μουσείων και των φορέων, οργανισμών, αλλά τα μετατρέπει σε πραγματικά παραρτήματα του επιτελικού κράτους. Το βλέπουμε παντού.

Παράδειγμα, άρθρο 13. Στο άρθρο 7, η θητεία του Δ.Σ. της ΕΠΜΑΣ είναι τριετής, με δυνατότητα ανανέωσης για μια ακόμη φορά. Ο Γενικός Διευθυντής, θητεία πενταετής, με δυνατότητα ανανέωσης δύο φορές, άρθρο 13. Όπου βλέπουμε και στα επόμενα άρθρα, ότι ο Γενικός Διευθυντής ή η Γενική Διευθύντρια είναι, πραγματικά, αυτοί οι οποίοι ελέγχουν και οι οποίοι ελέγχονται άμεσα, αφού διορίζονται από την Υπουργό ή τον Υπουργό, άρα, γίνονται φορείς του επιτελικού κράτους κατ’ εικόνα και καθ’ ομοίωση. Ένας διεθνής διαγωνισμός, που θα επέτρεπε σε όλους μας και σε όλες μας να έχουμε και μία αίσθηση ότι μπορεί να υπάρξει μία αντικειμενικότητα και μια συνέχεια στη διοίκηση, που να αφορά την ίδια τη διοίκηση, τα ίδια τα μουσεία, τους ίδιους τους οργανισμούς και όχι τον κάθε Υπουργό, κάθε φορά, για εμάς είναι θέμα αρχής.

Άρθρο 46. Με το νόμο του 2015, οι αποδοχές για τον Πρόεδρο του Διοικητικού Συμβουλίου του Οργανισμού, άρθρο 35 του τότε νόμου του ’15, δεν μπορούσαν να υπερβαίνουν τις αποδοχές του Γενικού Γραμματέα του Υπουργείου. Σήμερα, με τον καινούργιο νόμο, θα υπάρξει, όπως φαίνεται, αύξηση - με τη διατύπωση του άρθρου 46 - μπορεί και μέχρι του ποσού των 5.121 ευρώ.

Άρθρα 56, 57 - κι εδώ θέλω να δοθεί λίγη προσοχή και αφορά και άλλα άρθρα και άλλα μουσεία και οργανισμούς - σε ό,τι αφορά τον πειθαρχικό έλεγχο των υπαλλήλων. Θεωρούμε και επιμένουμε σε αυτό, ότι τον πειθαρχικό έλεγχο των υπαλλήλων πρέπει να τον ασκεί το Υπουργείο το ίδιο, σύμφωνα με το Δημοσιοϋπαλληλικό Κώδικα και όχι μονοπρόσωπα όργανα ή σε δεύτερο βαθμό το Διοικητικό Συμβούλιο. Και αυτό δεν γίνεται μόνο στο Φεστιβάλ, γίνεται και σε πολλές άλλες περιπτώσεις.

Άρθρο 95. Σωστή είναι η ρύθμιση, που φέρνετε για το μητρώο του προσωπικού αρχαιολογικών έργων, αλλά αυτή τη ρύθμιση την πάτε και την φέρνετε τόσον καιρό, μας το λέτε τόσο καιρό και δεν έχει γίνει ακόμα. Μακάρι, να γίνει. Μακάρι. Με δέκα χέρια θα την ψηφίσουμε, αλλά πρέπει να γίνει.

Θέλω να έρθω λίγο στη θέση του Γενικού Διευθυντή στην Εθνική Πινακοθήκη. Εισηγείται στο Διοικητικό Συμβούλιο - άρθρα 15 και 16 - για θέματα σχετικά με την εκποίηση έργων τέχνης και του πάσης φύσεως υλικού εξοπλισμού.

Προσέξτε, για την εκποίηση έργων τέχνης και του πάσης φύσεως υλικού εξοπλισμού, προσέξτε τώρα, για την εκποίηση έργων, δύο όργανα, ένα μονοπρόσωπο, ο Γενικός Διευθυντής και ένα πολυπρόσωπο, η Καλλιτεχνική Επιτροπή. Το μεν ένα εισηγείται, ο Γενικός Διευθυντής, και το άλλο γνωμοδοτεί για το ίδιο θέμα. Μόνο που με το άρθρο 16, Πρόεδρος της Καλλιτεχνικής Επιτροπής είναι ο Γενικός Διευθυντής. Άρα, ο ίδιος εισηγείται για την εκποίηση και μετά προεδρεύει της Καλλιτεχνικής Επιτροπής, που θα γνωμοδοτήσει για την εκποίηση. Έχω πρόβλημα εκεί, μου δημιουργούνται πάρα πολλά ερωτηματικά.

Για την εκποίηση έργων πάλι, κυρία Υπουργέ, με το νόμο του 2002, προβλεπόταν δημόσιος διαγωνισμός για την εκποίηση έργων. Τώρα στο άρθρο 25, αφαιρείται η πρόνοια, έχουμε καταργούμενες διατάξεις. Αφαιρείται η πρόνοια για το δημόσιο διαγωνισμό, όταν πρόκειται για εκποίηση έργων τέχνης; Διαδικασία, που, ωστόσο, αποτελεί πόρο για την Εθνική Πινακοθήκη. Δεν ξέρω, σας λέω έχω απορία.

Για τη Σχολή Μαρμαροτεχνίας, τα είπαμε και τα ξαναείπαμε, γίνεται ένα βήμα στη θετική κατεύθυνση να γίνει Ανώτερη Σχολή, άρα, αναβαθμίζεται. Το ότι, όμως, αυτό θα κατοχυρωθεί ρητά στο νόμο δεν υπάρχει πουθενά. Μένει ένα βήμα, το οποίο θα λέγαμε είναι στη σωστή κατεύθυνση, μένει απολύτως μετέωρο. Εδώ πρέπει να ληφθούν όλες οι πρόνοιες και σε ό,τι αφορά τις μονάδες και τους σπουδαστές, τα είπαμε και τα ξαναείπαμε όλοι οι συνάδελφοι, θα πρέπει να ληφθεί πρόνοια αυτό να μην μείνει στον αέρα, γιατί αυτοί οι άνθρωποι, αποφοιτώντας, θα είναι πάλι σαν να είναι Μεταλυκειακής Εκπαίδευσης και όχι Ανώτερης Σχολής.

Όπου και να υπάρχουν τα εμπόδια, εγώ καλοπροαίρετα τα ακούω, όπου και να υπάρχουν τα εμπόδια, να προσπαθήσουμε να τα λύσουμε και ας μην αρχίσουμε αντεγκλήσεις, «εσείς τότε δεν κάνατε, εμείς το κάνουμε». Αν είναι να γίνει το βήμα ας γίνει σωστά. Και θα συμφωνήσω, που είπαν και οι καθηγητές και ο κ. Δήμαρχος της Τήνου, να μην υπάρχει αυτό το «Καλής Τέχνης», το οποίο δεν λέει τίποτα σε κανέναν μας.

Ένα τελευταίο, γιατί δεν ασχολήθηκα με το σύγχρονο πολιτισμό, με έχετε παρασύρει και έχω μάθει περισσότερα για την πολιτιστική κληρονομιά και όχι για το σύγχρονο πολιτισμό, στο άρθρο 85, κυρία Υπουργέ, εγώ θεωρώ κακώς ότι δεν προσκλήθηκαν οι Οργανισμοί Διαχείρισης Πνευματικών και Συγγενικών Δικαιωμάτων και όχι μόνο ο ΟΠΙ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Προσκλήθηκαν, αλλά δεν ήρθαν.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Υπάρχει ένα τέλος, ένα χρηματικό ποσό, με αξία παραβόλου, όταν οι άνθρωποι αυτοί θέλουν να προσφύγουν ή να καταγγείλουν θέματα των δικαιωμάτων τους, πνευματικών δικαιωμάτων. Οι άνθρωποι αυτοί πληρώνουν ήδη στους οργανισμούς τους εισφορά. Γιατί πρέπει να μπει ένα παραπάνω παράβολο, με τα γνωστά προβλήματα, που έχουν όλοι αυτοί οι άνθρωποι και στη δουλειά τους και τα έχουμε συζητήσει άπειρες φορές και εδώ, δεν μπορεί να γίνει αυτό, να καταργηθεί αυτή η διάταξη κλπ.;

Τέλος, μας τα είπε η κυρία Καμάρα, αυτό το Μουσείο, αυτός ο Οργανισμός μάλλον, το MOMus, και ας πούμε και μία κουβέντα για την αείμνηστη Μυρσίνη Ζορμπά, τότε Υπουργό Πολιτισμού, που το εμπνεύστηκε αυτό, ήταν μια δημοκρατική έκφραση και της κοινωνίας των πολιτών. Μήπως πρέπει να σεβαστούμε αυτά, που είπε η κυρία Καμάρα, να φαίνεται αυτή η κοινωνία των πολιτών το πόσο συνέβαλε με τις ονομασίες και των Μουσείων και του Μακεδονικού κλπ., σε αυτό τον Οργανισμό; Νομίζω, ότι τους το οφείλουμε, ως πολιτεία. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μπάρκας Κωνσταντίνος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής):** Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ‘’Νίκη’’»):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα ξεκινήσω από το άρθρο 66, παράγραφος 1.

 Ως, προς τη δυνατότητα κατατακτήριων εξετάσεων του ν.3404/2005, για τους αποφοίτους της Σχολής Μαρμαροτεχνίας, σας παρακαλώ, κυρία Υπουργέ, να μας διευκρινίσετε, αν αυτό αφορά με την ψήφιση του νόμου, αυτομάτως όλα τα τμήματα ΑΕΙ Καλών Τεχνών της Ελλάδας, όπως είναι η Ανώτατη Σχολή Καλών Τεχνών, το Τμήμα Εικαστικών και Εφαρμοσμένων Τεχνών του Πανεπιστημίου Δυτικής Μακεδονίας, στη Φλώρινα, το Τμήμα Εικαστικών Τεχνών και Επιστημών της Τέχνης του Πανεπιστημίου Ιωαννίνων και το Τμήμα Εικαστικών και Εφαρμοσμένων Τεχνών του ΑΠΘ (Αριστοτέλειο Πανεπιστήμιο Θεσσαλονίκης) ή αν αυτό προϋποθέτει πρώτα περαιτέρω έγκριση από το εν λόγω ΑΕΙ, ώστε να ισχύσει, ως δικαίωμα των αποφοίτων.

 Οι απόφοιτοι της Ανώτερης Σχολής δεν μπορούν να συνεχίσουν σε Ανώτατα Εκπαιδευτικά Ιδρύματα Καλών Τεχνών, εάν δεν έχουν ήδη προετοιμαστεί, διδασκόμενοι ουσιαστικές για αυτά τα Ιδρύματα ικανότητες, εν προκειμένω, τη Γλυπτική και το Σχέδιο, Ζωγραφική. Δεν υπάρχουν Ανώτατα Ιδρύματα Μαρμαροτεχνίας, αλλά Ανώτατες Καλλιτεχνικές Σχολές Γλυπτικής και Ζωγραφικής.

 Επομένως, εδώ υπάρχει μια αντίφαση στη χρήση των εννοιών. Για τη συνέχιση των σπουδών των σπουδαστών στα ΑΕΙ Καλών Τεχνών, οι μαθητές είναι αναγκαίο να διδάσκονται Γλυπτική και Σχέδιο, τα οποία, μάλιστα, ως διδασκόμενα γνωστικά αντικείμενα από ιδρύσεώς της χαρακτηρίζουν την ουσία της Σχολής, ως καλλιτεχνική.

 Στο άρθρο 91, ως προς τη «Σύσταση δικαιώματος επιφανείας επί δημοσίων ακινήτων στην περιοχή του Σουλίου», αναφέρατε στην προχθεσινή σας τοποθέτηση, ότι «θέλω να σταθώ στη διάταξη για το Σούλι, γιατί αν θέλουμε πραγματικά να προστατεύσουμε την πολιτιστική κληρονομιά και την ιστορία και τους αγώνες αυτού του λαού, μόνο τέτοιες διατάξεις, που θα επιτρέψουν και σε ιδιώτες να αποκαταστήσουν κατασκευές - κτίρια - στο Σούλι, θα ξαναδώσει ζωή σε αυτή την περιοχή και θα ξαναπάει κατοίκους σε μια περιοχή, που έχει ερημωθεί.»

 Αν και αποτελεί θετική ρύθμιση και δεν αφορά μόνο το Υπουργείο σας, πριν από αυτά τα μεγαλεπήβολα σχέδια, φαντάζομαι, ότι θα συμφωνείτε πως προηγείται η επίλυση προβλημάτων, που συνδέονται με την καθημερινότητα αυτών, που πεισματικά επιμένουν να κατοικούν στα Σουλιοτοχώρια, με δέσμη μέτρων, που θα συμβάλλουν στη βελτίωση του υφιστάμενου οδικού δικτύου, την ασφαλή και γρήγορη πρόσβαση σε υπηρεσίες διοίκησης, εκπαίδευσης, υγείας, την επίλυση του ιδιοκτησιακού καθεστώτος και μια σειρά άλλων ενεργειών. Ακόμα στη στήριξη και ανάπτυξη του πρωτογενούς τομέα της τοπικής οικονομίας και συγκεκριμένα της κτηνοτροφίας, της μελισσοκομίας και της παραγωγής βοτάνων. Με αυτές τις ενέργειες, στηρίζουμε την περιοχή.

 Στο επίπεδο του Πολιτισμού, προηγείται η προστασία και η ανάδειξη των μνημείων, που συνδέονται με την ιστορία του τόπου, όπως το Κούγκι, το Βουλευτήριο, οικίες εμβληματικών ηγετών, το Κάστρο της Κιάφας, πηγάδι, εκκλησίες, σχολεία.

 Επίσης, η δημιουργία και λειτουργία Ιστορικού και Λαογραφικού Μουσείου, στο Σούλι, εύκολα προσβάσιμου, με παράλληλη έκδοση οδηγού και η κατασκευή μνημείου αφιερωμένου στον Άγνωστο Πολεμιστή, Υπερασπιστή του Σουλίου, σε χώρο, που θα υποδείξει η Αρχαιολογική Υπηρεσία. Η χωροθέτηση των παραπάνω μνημείων, οι εργασίες αποκατάστασης, η σήμανση τους και η ασφαλής πρόσβαση σε αυτά είναι επιβεβλημένες ενέργειες, ώστε προοπτικά να δημιουργηθεί βάση ενός ιστορικού πάρκου, πόλου έλξης και προορισμού μαθητικών επισκέψεων και γενικότερα ιστορικού τουρισμού και τέλος, η έναρξη και ολοκλήρωση των εργασιών συντήρησης του Κάστρου της Κιάφας και του Μύλου Σουλίου, που απειλούνται με κατάρρευση.

 Στο άρθρο 101, παράγραφος 1, αξιολογείται, ως νομοτεχνικά άστοχη, η διατήρηση του άρθρου 33, παράγραφος 3, του ν.5105/2024, της δυνατότητας αυτεπάγγελτου ελέγχου από την αρμόδια υπηρεσία της χορηγούσας Αρχής και δη, επί τη βάσει γενικού και αορίστου κριτηρίου, όπως αναφέρεται, λόγω βάσιμων αμφιβολιών.

 Επιπλέον, με τις προτεινόμενες διατάξεις του άρθρου 101 του νομοσχεδίου, όπου αναφέρεται ότι οι αιτούσες επιχειρήσεις υποχρεούνται να παρέχουν κάθε στοιχείο ή διευκρίνιση, που θα ζητηθεί από τις αρμόδιες υπηρεσίες, προκειμένου να διευκολύνουν τη διαδικασία πιστοποίησης, γεγονός που συνεπάγεται απαίτηση προσκόμισης, ακόμα και δικαιολογητικών, που δεν προβλέπονται από το νόμο.

 Οι διατυπώσεις αυτές είναι αντιφατικές με το αντικείμενο του ελέγχου πληρότητας της έκθεσης ορκωτού λογιστή ή της ελεγκτικής εταιρείας, που διενεργεί αρμόδια υπηρεσία, ο οποίος δεν καταλήγει σε έλεγχο σκοπιμότητας.

Παράλληλα, δεν αποκλείεται να αποτελέσουν εφαλτήριο για την κατά κανόνα διενέργεια αυτεπάγγελτου ελέγχου επί των επενδυτικών σχεδίων, οδηγώντας, συνακόλουθα, στην εκ πλαγίου και κατά παράβαση κάθε έννοιας της αρχής της νομιμότητας, επάνοδο στο καθεστώς ελέγχου των επενδυτικών σχεδίων, που ίσχυε πριν, με το νόμο 4915/2022, με τον οποίο θεσπίστηκε και η διενέργεια του ελέγχου των επενδυτικών σχεδίων από ορκωτό ελεγκτή λογιστή.

Στην προχθεσινή τοποθέτηση, είχα αναφέρει ότι εδώ και 10 μήνες, η αναστολή της χρηματοδότησης ταινιών και τηλεοπτικών γυρισμάτων ή στο στάδιο της προετοιμασίας από τον ΕΚΚΟΜΕΔ – Creative Greece και οι καθυστερήσεις στην έναρξη της νέας πλατφόρμας αιτήσεων για το πρόγραμμα Cash Back έχουν επιδεινώσει περαιτέρω την κατάσταση. Και ενώ η πλατφόρμα, όπως αναφέρθηκε και από άλλους συναδέλφους, είχε αρχικά προγραμματιστεί να τεθεί σε λειτουργία, την 1η Οκτωβρίου του 2024, με βάση το ΦΕΚ, η έναρξη έχει πλέον αναβληθεί για τα τέλη Ιανουαρίου και μετά έγινε 20 Φεβρουαρίου. Ελπίζουμε να ανοίξει.

Μόλις χθες, το ΕΚΚΟΜΕΔ – Creative Greece ανακοίνωσε την έναρξη του καθεστώτος Cash Rebate Greece Film and Television του Προγράμματος CRGR, την Πέμπτη, 20 Φεβρουαρίου 2025, σηματοδοτώντας έτσι μια νέα δυναμική περίοδο, για την ενίσχυση της κινηματογραφικής και οπτικοακουστικής παραγωγής, στην Ελλάδα. Σύμφωνα με την κοινή υπουργική απόφαση της κατανομής του ετήσιου προϋπολογισμού των καθεστώτων ενίσχυσης του προγράμματος, το συνολικό διαθέσιμο ποσό, για το 2025, ανέρχεται στα 105 εκατομμύρια ευρώ, κατανεμημένο στις δύο δράσεις του καθεστώτος ανά δικαιούχο. Μπορεί το όλο γεγονός να είναι απλά συμπτωματικό. Βεβαίως, είναι δεδομένο ότι θα παρακολουθούμε εκ του σύνεγγυς το πού θα διατεθούν αυτά τα 105 εκατομμύρια ευρώ, και όταν λέμε «το που» δεν εννοούμε μόνο τους παραγωγούς, αλλά και την καλλιτεχνική ποιότητα της οπτικοακουστικής δημιουργίας.

Τέλος, αποτελεί κοινή παραδοχή ότι το τελικό αποτέλεσμα του υπό συζήτηση νομοσχεδίου κατατείνει, είτε ηθελημένα ή αθέλητα, στην υπερσυγκέντρωση εξουσιών και κατ’ επέκταση ελέγχου όλων των αναφερόμενων στο νομοσχέδιο οργανισμών, πρωτίστως, μέσω της επιλογής των προσώπων, που θα ηγηθούν σε αυτά και δευτερευόντως δια του ελέγχου των αποφάσεών τους. Δεν πρέπει να υπάρχει καμία αμφιβολία ότι στο πεδίο του πολιτισμού, η δημόσια χρηματοδότηση θα πρέπει να φτάνει σε τέτοιο ύψος, που να υπερκαλύπτει την ενδεχόμενη ανάγκη πάσης φύσεως ιδιωτικών χορηγιών, που μπορεί να λειτουργούν, ως προκάλυμμα επιβολής ξένων προς το συμφέρον του πολιτισμού συμφερόντων αμφιβόλου προέλευσης και αξίας. Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Τσιρώνη.

Από την «Πλεύση Ελευθερίας» δεν υπάρχει κάποιος. Προχωρούμε.

Το λόγο έχει ο Ειδικός Αγορητής από τους «Σπαρτιάτες», ο κύριος Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «**[**ΣΠΑΡΤΙΑΤΕΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=746c1fd2-6d73-470b-943c-b0340109fa50)**»):** Ευχαριστώ, κύριε Πρόεδρε.

Ακούσαμε τους φορείς, σήμερα. Εμένα με ικανοποίησε, σχετικά με το Μουσείο «Εθνική Πινακοθήκη - Μουσείο Αλέξανδρου Σούτσου», η τοποθέτηση, βασικά, της κυρίας Διευθύντριας, η οποία είναι μια μορφή, που έχει προσφέρει, γενικά, στον Πολιτισμό μας. Έχω παρακολουθήσει, κατά καιρούς, τις δράσεις, που έχει κάνει. Θεωρώ ότι έχει όντως τα εχέγγυα, για να διασφαλίσει ότι το Μουσείο θα συνεχίσει να λειτουργεί σε υψηλά πρότυπα. Είναι θετικό ότι συνεχίζει να υπάρχει δημόσια υπόσταση της Πινακοθήκης, που εξασφαλίζει ότι λειτουργεί προς όφελος του κοινωνικού συνόλου και σαν αποστολή της περιλαμβάνει τη συλλογή, φύλαξη, μελέτη, συντήρηση και έκθεση έργων τέχνης, τη διοργάνωση εκθέσεων, συμμετοχή σε διεθνείς διοργανώσεις και την έρευνα για τη νεοελληνική και σύγχρονη τέχνη, όπως και την προώθηση εικαστικής παιδείας και την εκπαίδευση του κοινού.

Βέβαια, δεν προβλέπεται συγκεκριμένος σχεδιασμός για την ενίσχυση των Ελλήνων σύγχρονων δημιουργών. Ελπίζουμε αυτό να ενταχθεί μέσα στο γενικότερο πρόγραμμα, γιατί υπάρχει ένα θέμα με τη στήριξη των νέων καλλιτεχνών, οι οποίοι είναι πάμπολλοι. Ειδικά, στη βόρεια Ελλάδα.

Σχετικά με τους πόρους και την περιουσία, καθορίζεται ότι είναι κρατικές επιχορηγήσεις. Τα εισιτήρια, οι δωρεές, που, ως επί το πλείστον, είναι αυτό που συντηρεί τα περισσότερα μουσεία μας και οι εκμεταλλεύσεις της περιουσίας της, όπως και οι επιχορηγήσεις από διεθνείς οργανισμούς.

 Όμως και εδώ, θα πρέπει να θεσπιστούν διαφανείς διαδικασίες διαχείρισης των χορηγιών. Γιατί, να πω, κυρία Υπουργέ, ότι μπορεί εσείς να νομοθετείτε, καλή τη πίστει, αλλά ξέρουμε ότι τα νομοσχέδια έρχονται, για να μείνουν. Αύριο, μπορεί να μην είστε Υπουργός, να έρθει κάποιος άλλος και να υπάρχει και τρίτη πρόθεση, είτε στον Υπουργό είτε τους εμπλεκόμενους υφισταμένους, και γι’ αυτό πρέπει να υπάρχουν διαφανείς διαδικασίες πάντα. Δεν είναι προσωπικό, δηλαδή, το θέμα. Είναι απλά θέμα δομών.

Στα όργανα διοίκησης, το Διοικητικό Συμβούλιο ορίζεται από τον Υπουργό Πολιτισμού όπως και ο Γενικός Διευθυντής με απόφαση Υπουργού. Και εδώ, ίσως, έχουμε μία ένσταση. Θα μου πείτε, και πώς να οριστεί; Εντάξει. Εμάς είναι η ένστασή μας αυτή. Όπως επίσης, η τριετής θητεία, με δυνατότητα ανανέωσης των μελών, θα πρέπει να υπόκειται σε κάποια κριτήρια, τα οποία θα εγκρίνουν ή θα αποτρέπουν την ανανέωση της θητείας. Νομίζω ότι υπάρχει αυτό. Δεν το βλέπω στο νομοσχέδιο. Θεωρώ ότι υπάρχουν ασφαλιστικές δικλείδες, οι οποίες θα δίνουν το ΟΚ ή το όχι στην ανανέωση.

Ορισμός του Γενικού Διευθυντή: Θα είναι άτομο με εμπειρία στη διοίκηση πολιτιστικών οργανισμών. Θεωρούμε ότι υπάρχουν άτομα στην κοινωνία κατάλληλα γι’ αυτό. Ίσως θα έπρεπε να μπουν σε έναν ανοιχτό διαγωνισμό και στο τέλος να υπάρχει η επιλογή του Υπουργού, όπως γίνεται και σε άλλες περιπτώσεις της δημόσιας διοίκησης.

Σε θέματα προσωπικού, δεν μπορώ να υπεισέλθω. Μάλιστα, είδα και το υπόμνημα, που έστειλε το προσωπικό του Μουσείου και δεν είδα να υπάρχει κάποια αρνητική θέση, γενικά, στη δομή, που υφίσταται και για τις προκηρυσσόμενες θέσεις. Οπότε, θεωρώ ότι με την εμπειρία τους το θέμα αυτό το έχουν ήδη μελετήσει και το ξέρουν.

Στην ιδιωτικοποίηση, μέσω χορηγιών, θα πρέπει να υπάρχει επίσης έλεγχος των ιδιωτικών κεφαλαίων. Αυτό είναι αυτονόητο.

Πάω, τώρα, στο Μητροπολιτικό Οργανισμό Μουσείων Εικαστικών Τεχνών, που αφορά τη σύσταση, οργάνωση και λειτουργία του Μητροπολιτικού Οργανισμού Μουσείου Εικαστικών Τεχνών, ο οποίος συνιστάται πλέον, ως Νομικό Πρόσωπο Δημοσίου Δικαίου και τίθεται υπό την εποπτεία του Υπουργείου Πολιτισμού. Είναι θετικό ότι η ενοποίηση των μουσείων μπορεί να οδηγήσει, σε καλύτερο συντονισμό και προβολή του εικαστικού πλούτου της πόλης, αλλά θα πρέπει πάλι για το μέλλον να αποφύγουμε τους κινδύνους της υπερβολικής κρατικής παρέμβασης και πολιτικοποίησης των διοικητικών ή καλλιτεχνικών επιλογών. Θέλουμε να πιστεύουμε ότι δεν θα συμβεί αυτό στον Οργανισμό.

Στις μουσειακές δομές του Οργανισμού, το MOMus συγκροτείται από το Κρατικό Μουσείο Τέχνης, το Μακεδονικό Μουσείο Σύγχρονης Τέχνης και το Μουσείο Φωτογραφίας Θεσσαλονίκης, είπαμε πως θεωρούμε ότι είναι θετικό η ενοποίηση των δυνάμεων, σε μια πόλη, με μια μεγάλη καλλιτεχνική παράδοση και μακάρι να λειτουργήσει, σύμφωνα με τη φιλοσοφία του νομοσχεδίου. Οι πόροι είναι γνωστό ότι είναι οι ίδιοι με του μουσείου, με του «Σούτσου». Η διοίκηση είναι περίπου παρεμφερής. Η οργάνωση και η Καλλιτεχνική Επιτροπή, που γνωμοδοτεί και καθιερώνεται σε θέματα προγραμμάτων, προβλέπεται με οργανόγραμμα και οργανικές θέσεις, αλλά, δυστυχώς, φαίνεται ότι έχει μόνο γνωμοδοτικό λόγο η Επιτροπή, καθώς το Δ.Σ. έχει τον τελικό λόγο. Ίσως, θα έπρεπε να υπάρχει πιο μεγάλη επιρροή της Επιτροπής ή ταυτόχρονη σύμφωνη γνώμη με το Δ.Σ.. Επίσης, δεν υπάρχει ανεξάρτητη καλλιτεχνική πολιτική.

Τα συνοπτικά κρίσιμα σημεία, που εντοπίσαμε, είναι ότι υπάρχει απουσία τοπικών φορέων, όπως ο Δήμος Θεσσαλονίκης με την Περιφέρεια, που θα έπρεπε να συνυπάρχουν.

Στο θέμα του Οργανισμού Μεγάρου Μουσικής Θεσσαλονίκης, υπάρχει ρύθμιση διοίκησης και λειτουργίας και καθορίζεται ότι το Διοικητικό Συμβούλιο του Μεγάρου Μουσικής θα είναι εννεαμελές. Τα μέλη θα ορίζονται πάλι, με απόφαση του Υπουργείου, τριετής θητεία, με δυνατότητα ανανέωσης και ισχύουν τα άλλα, όπως είπαμε και για τους προηγούμενους, στο Διοικητικό Συμβούλιο θα συμμετέχει και ένας εκπρόσωπος του Δήμου εδώ και ένας εκπρόσωπος της ΚΟΘ, της Κρατικής Ορχήστρας Θεσσαλονίκης. Είναι θετικό αυτή η συμμετοχή και εξασφαλίζει κάποια εκπροσώπηση, τουλάχιστον των τοπικών φορέων. Οι αρμοδιότητες στο Διοικητικό Συμβούλιο είναι οι γνωστές. Χαράσσουν τη στρατηγική, εγκρίνουν καλλιτεχνικό πρόγραμμα και τα λοιπά.

Ο Γενικός Διευθυντής ορίζεται με απόφαση του Δ.Σ. και υλοποιεί τις αποφάσεις του Δ.Σ. Εδώ πρέπει να υπάρξει μια πιο σαφής διαδικασία επιλογής, γιατί δεν καθορίζει τα κριτήρια στη διαδικασία πρόσληψης του Γενικού Διευθυντή. Το Δ.Σ. έχει την απόλυτη ευχέρεια να διορίσει πρόσωπο, κατά την κρίση του, χωρίς να απαιτείται διαγωνιστική διαδικασία ή ανοιχτή προκήρυξη.

Δεν ξέρω, αν εδώ θα πρέπει να υπάρξει μία πιο λεπτομερής αποσαφήνιση, να δούμε τι προσόντα θα έχει και πώς θα προσλαμβάνεται. Η θητεία του θα είναι τετραετής, με δυνατότητα ανανέωσης και εφόσον εξαρτάται από το Δ.Σ. ο διορισμός του, μπορεί να υπάρχει και θέμα για την ανανέωση πολιτικής επιρροής ή πίεσης, αφού είναι εξαρτώμενος από εκεί και δεν είναι μια σύμβαση, που προέρχεται από κάποιο διαγωνισμό.

Να πούμε, επίσης, ότι έχουμε το θέμα της Ανωτέρας Σχολής Καλών Τεχνών του Πανόρμου. Συμφωνώ και εγώ, ακούσαμε και τον κ. Χαλεπά, ο οποίος συνεχίζει μια παράδοση μεγάλων ανθρώπων, μεγάλων καλλιτεχνών της Ελλάδας, ότι θα έπρεπε να είναι τουλάχιστον «Καλών Τεχνών», δεν ξέρω για ποιο λόγο διαχωρίστηκε και λέγεται «Καλής Τέχνης», την λέμε μεμονωμένα «Καλή Τέχνη».

Θεωρούμε ότι θα έπρεπε να προσδοθεί το μεγαλείο σε αυτήν την τέχνη, που της αρμόζει. Ξαναλέω, κυρία Υπουργέ, πιστεύω ότι η Ελλάδα, μέσα στους αιώνες, έγινε αποδεκτή, ως κοιτίδα πολιτισμού, από τα δημιουργήματα, που επέδειξαν οι μεγάλοι δημιουργοί της. Την εποχή εκείνη, τα περισσότερα ήταν μορφές αγαλμάτων, ολόκληρων αγαλμάτων, τεράστιων και αυτή η παράδοση συνεχίστηκε, στους νεότερους χρόνους, με τον Χαλεπά, τον προπάππου του κ. Χαλεπά και με τους συνεχιστές. Δυστυχώς, δεν είχε επεκταθεί η εκμάθηση αυτή σε άλλα μέρη της Ελλάδος.

Είναι μια τέχνη, η οποία απαιτεί και την τέχνη και τον οραματισμό και τη γνώση του τρισδιάστατου, αλλά και κάτι πιο σημαντικό: Απαιτεί δύναμη και αντοχή. Φανταστείτε έναν άνθρωπο, ο οποίος έχει ένα πολύ βαρύ σφυρί, δεν μπορώ να φανταστώ τον εαυτό μου να το κάνω, και όλη την ημέρα να χτυπάει ένα μάρμαρο και να το λαξεύει με τρόπους, οι οποίοι είναι δύσκολοι, δηλαδή, θέλει τεράστια αντοχή, ψυχική και σωματική.

Θεωρούμε, λοιπόν, ότι είναι μια πολύ μεγάλη μορφή τέχνης, η οποία πρέπει να προσεχθεί και γι’ αυτό το λόγο πρέπει να της προσδώσουμε το χαρακτήρα, που της αρμόζει. Να προσθέσουμε ίσως και στοιχεία σημαντικά στη βαθμολογία τους, δηλαδή, να πάει στο 60 η χρονιά ή να φτάσει τις ανώτερες ή τις ανώτατες σχολές, σε θέματα βαθμολογίας και να δούμε ότι είναι οι μόνοι, που αυτή τη στιγμή, μεταλαμπαδεύουν αυτήν την τέχνη.

Εγώ δίνω μεγάλη σημασία σε αυτή τη Σχολή και πρέπει επίσης να δώσουμε σημασία στα οικονομικά δεδομένα, τα οποία θα πρέπει να φροντίσουμε να αποκτήσει, για να μπορούν άνθρωποι από άλλα μέρη της Ελλάδος να πάνε και να σπουδάσουν εκεί. Μπορεί να υπάρχει ένα ταλέντο ή ένας μαθητής, ο οποίος να χρειάζεται να πάει και να μην έχει τα χρήματα να επιβιώσει εκεί. Φανταστείτε και τώρα με τα ενοίκια σε ένα νησί τέτοιο είναι πολύ δύσκολο να συμβεί.

Επίσης, αναφορικά με τον τρόπο των εξετάσεων, να μην απαιτείται να έχει γνώσεις Μαρμαροτεχνίας ο εξεταζόμενος, αλλά να έχει δυνατότητα σχεδίου, που ζητάει ο κ. Χαλεπάς, να γνωρίζει να σχεδιάζει.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** *(εκτός μικροφώνου)* Δεν πρέπει να έχει γνώσεις Μαρμαροτεχνίας. Δεξιότητα, λέει.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Να έχει γνώσεις Μαρμαροτεχνίας διάβασα. Μπορεί να μην έχει, άλλα να έχει μέσα του έμφυτο ταλέντο. Υπάρχουν και άλλοι, όμως, που έχουν όνειρο να γίνουν και δεν έχουν το ταλέντο, έχω δει κι εγώ ανθρώπους, οι οποίοι προσπαθούν μόνοι τους, έχουν μεράκι, παίρνουν μάρμαρο μόνοι τους.

Δεν θα επεκταθώ περισσότερο, τη Δευτέρα, θα περάσω και στα υπόλοιπα θέματα και περιμένω να τα πούμε και στην Ολομέλεια. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ολοκληρώθηκε ο κύκλος των Εισηγητών και των Ειδικών Αγορητών.

Το λόγο έχει η κυρία Τζούφη.

 **ΜΕΡΟΠΗ ΤΖΟΥΦΗ**: Ευχαριστώ, κύριε Πρόεδρε. Μια γενική τοποθέτηση. Θεωρούμε ότι οι διατάξεις του νομοσχεδίου, ουσιαστικά, προχωρούν σε ένα πνεύμα ρυθμίσεων, που διευκολύνουν την ιδιωτικοποίηση και την αποδυνάμωση των δημόσιων πολιτιστικών δομών ή και τη μετατροπή τους, εκεί που παραμένουν, υπό δημόσιο έλεγχο, σε δομές του επιτελικού κράτους, υπό τον πλήρη έλεγχο των διοικήσεων τους από τον ή την Υπουργό.

Κυρία Υπουργέ, οι καλλιτεχνικοί οργανισμοί δεν μπορούν να λειτουργούν, με όρους αγοράς, υπό την πίεση των ιδιωτικών συμφερόντων και των εφήμερων χρηματοδοτήσεων. Χρειάζονται σταθερή και δημόσια χρηματοδότηση και μια ολοκληρωμένη πολιτική στρατηγική.

Έρχομαι τώρα σε δύο θέματα, που αφορούν την περιοχή από την οποία προέρχομαι και θα πω λίγο περισσότερα πράγματα. Παραδείγματος χάρη, το θέμα που υπάρχει για το Σούλι. Έχουμε μια ρύθμιση, που λέει ότι επιτρέπεται η σύσταση δικαιώματος επιφανείας στα δημόσια ακίνητα στην περιοχή του τετραχωρίου Σουλίου και ότι ο στόχος είναι η αξιοποίηση των ακινήτων αυτών, για να αναπτυχθεί η ευρύτερη περιοχή. Με τον τρόπο αυτόν, επιδιώκεται η επίλυση του ιδιοκτησιακού ζητήματος της περιοχής, μέσω της σύστασης του δικαιώματος επιφανείας. Πράγματι, υπάρχει μεγάλη αναγκαιότητα να ρυθμιστεί ένα θέμα, που έρχεται από μακριά. Υπάρχουν έργα αποκατάστασης, που είναι του ιστορικού πυρήνα του Σουλίου. Δύο έργα, δύο και τεσσάρων εκατομμυρίων, με στόχο τη βελτίωση της ελκυστικότητας της περιοχής, με έμφαση στους τομείς του Πολιτισμού και του Τουρισμού, που είναι ενταγμένα στο Πρόγραμμα «Ήπειρος 21- 27» του ΕΣΠΑ της Περιφέρειας Ηπείρου στο πλαίσιο της ΟΧΕ. Έτσι δεν είναι;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού)**: Είναι αυτά που λέτε, βεβαίως. Είναι και το Κάστρο της Κιάφας....

**ΜΕΡΟΠΗ ΤΖΟΥΦΗ**: Ναι, θα συνεχίσω. Τα έχω μπροστά μου. Απλώς, δώστε μου λίγο το χρόνο, για να μιλήσω για δύο τοπικά ζητήματα, που, εν πάση περιπτώσει, δεν συζήτησε κανείς. Τα άκουσα από άλλους, αλλά νομίζω ότι οφείλουμε να τα πούμε. Είναι, λοιπόν, αυτό στο πλαίσιο της ΟΧΕ, διαδρομή στα αρχαία θέατρα, στη φύση και στον πολιτισμό, στην Ήπειρο, που έχει εγκριθεί και στην ίδια υπάρχουν και άλλα μικρότερα έργα, στον γειτονικό Αχέροντα, που είναι η κύρια είσοδος, στο Σούλι, ενώ τρέχει και η αποκατάσταση του Κάστρου της Κιάφας στο Σούλι, που είναι ύψους περίπου δύο εκατομμυρίων. Έχει γίνει μελέτη από το ΥΠΠΟΑ, από την Περιφέρεια και το Εθνικό Μετσόβιο Πολυτεχνείο.

Και θα έρθω σε μια δήλωσή σας, για να καταλήξω σε μια ερώτηση. Αυτή η δήλωση έγινε δημόσια, στις 6. 11.2020-2022. Λέτε, λοιπόν, κυρία Υπουργέ: «Πρέπει να καταλήξουμε σε μια βιώσιμη πρόταση για την περιοχή. Απαραίτητη προϋπόθεση η εκπόνηση χωρικού σχεδίου και ο καθορισμός χρήσεων γης, ενώ πρέπει να επιλυθούν δύο ακόμη σημαντικά ζητήματα: Η αποκατάσταση των ημιερειπωμένων κατοικιών, που ανήκουν στο ελληνικό δημόσιο και η συμβίωση του αρχαιολογικού χώρου με την πρωτογενή παραγωγή. Αναγκαίο να αναπτυχθούν συνέργειες, με τον ιδιωτικό τομέα, πάντα με κανόνες, που θα οριστούν από το κράτος, για την αποκατάσταση των κτιρίων και τη χρήση τους, ως κατοικίες, με την προϋπόθεση την κατασκευή όλων των υποδομών από το κράτος. Ακόμη η σχετική νομοθεσία πρέπει να εξορθολογιστεί». Αυτά το 2020-2022.

Το ερώτημά μου, συνεπώς, είναι ότι μοιάζει να είναι μια αποσπασματική διάταξη, που επιχειρεί, κυρίως, να δώσει διέξοδο στο θέμα των ιδιοκτησιών εκτάσεις, βοσκότοποι, κτίρια στην περιοχή. Θέλω να μου πείτε, αν υπάρχει εκτίμηση για το τι αποτέλεσμα θα έχει η ρύθμιση αυτή και πώς θα βοηθήσει στην πρόοδο υλοποίησης των έργων αποκατάστασης. Ποιοι είναι οι στόχοι και αν η υλοποίηση του έργου αποκατάστασης επηρεάζεται από την εξέλιξη του ιδιοκτησιακού, που επιχειρείται να ρυθμιστεί. Και επίσης, αν έχει υπάρξει διαβούλευση με την τοπική κοινωνία, εκτός από αυτό το έγγραφο, το οποίο μας έχει κοινοποιηθεί. Θα ήθελα τις απαντήσεις σας.

Έρχομαι στο θέμα του Ζαγορίου, από το οποίο μάλιστα κατάγομαι και που πράγματι αυτή τη στιγμή προχωράτε στο να βάλετε ένα ειδικό πολιτιστικό τέλος στους επισκέπτες, που μένουν στα καταλύματα. Λέτε ότι το ποσό είναι χαμηλό. Η επιβάρυνση υπάρχει, βέβαια. Δεν υπάρχει καμία αμφιβολία για τους χρήστες της περιοχής και λέτε ότι αυτό γίνεται, μέσα στο πλαίσιο της ένταξης του καταλόγου στην παγκόσμια κληρονομιά της UNESCO. Άρα, συνδέεται ευθέως με τα έργα αυτά. Στη ρύθμιση, δεν υπάρχουν λεπτομέρειες ούτε στόχοι για τα ποσά, που μπορεί να συλλεχθούν, ούτε προγραμματισμός για το ποια συγκεκριμένα έργα θα καλυφθούν χρηματοδοτικά από αυτόν τον πόρο. Έχει υπάρξει μια προγραμματική σύμβαση, που υπογράψατε εσείς, από το Υπουργείο Πολιτισμού, η Περιφέρεια Ηπείρου και ο Δήμος Ζαγορίου 300.000 ευρώ από 100.000 ευρώ κάθε πλευρά διάρκειας τριών ετών, για να φτιαχτεί ένας μηχανισμός διοικητικής δομής και να υλοποιηθούν δράσεις.

Επομένως, εδώ το ερώτημα, το οποίο υπάρχει είναι: Αυτού του τύπου η ρύθμιση έρχεται να λύσει ένα μεγαλύτερο ζήτημα, διότι προφανώς υπάρχουν σοβαρά επείγοντα προβλήματα χρηματοδότησης, με δεδομένη την αδυναμία του τοπικού δήμου, ο οποίος και στο υπόμνημά του, σήμερα, ζητάει ότι εδώ πρέπει να υπάρξει ένα στρατηγικό σχέδιο και ότι πρέπει να συμβάλουν σε αυτό και ο δήμος και η περιφέρεια και η πολιτεία  και να υπάρξουν θεσμοθετημένες χρηματοδοτήσεις.

Διότι εκφράζει την αδυναμία του να μπορέσει να ανταποκριθεί σε όλα αυτά, που χρειάζονται, δεν θα το διαβάσω πιο αναλυτικά, αλλά δεν έγινε περαιτέρω συζήτηση. Λέει, δηλαδή, ότι εμείς συμφωνούμε με το τέλος, που μπορεί να μας δημιουργήσει και κάποια προβλήματα - δεν το λέει αυτό, το λέω εγώ - σε αυτές τις μικρές οικογενειακές επιχειρήσεις, αλλά ζητάει στήριξη σε όλα τα άλλα, δεδομένου ότι δεν υπάρχουν εκείνες οι δυνατότητες να προχωρήσει και να εκτελέσει τα έργα, τα οποία προγραμματίζονται και τα οποία θα έχει τη φροντίδα αυτή η πενταμελής Επιτροπή, την οποία ορίζετε. Σας ρωτάω, λοιπόν, και σταματάω με αυτό. Το Υπουργείο έχει εξασφαλίσει τους πόρους για την υλοποίηση των δράσεων, που περιγράφονται συνολικά; Και με ποια χρηματοδοτικά εργαλεία θα υποστηρίξει συγκεκριμένα την προσπάθεια;

Και τελειώνω, με μια τελευταία κουβέντα, νομίζω, σε μισό λεπτό θα έχω τελειώσει. Εμείς, ως Νέα Αριστερά, προτείνουμε έναν διαφορετικό δρόμο:

Αύξηση της δημόσιας χρηματοδότησης για τους πολιτιστικούς οργανισμούς. Να μην εξαρτώνται από εφήμερες χορηγίες και ιδιωτικά συμφέροντα.

 Ένα σαφές θεσμικό πλαίσιο, για την προστασία των δημόσιων πολιτιστικών χώρων, χωρίς χαριστικές ρυθμίσεις, που να επιτρέπουν την ιδιωτικοποίηση τους, την ενίσχυση της συμμετοχής των τοπικών κοινωνιών, αλλά με πόρους.

Να συμμετέχουν στη λήψη των αποφάσεων για τα θέματα τα πολιτιστικά και όχι μόνο, διασφαλίζοντας, βέβαια, τη διαφάνεια και το δημοκρατικό έλεγχο.

 Και τέλος, σημαντικό, γιατί δεν είχα το χρόνο να αναφερθώ σε αυτό, στη διατήρηση του δημόσιου χαρακτήρα της εκπαίδευσης στις Καλές Τέχνες, με αναβάθμιση των σπουδών σε ιδρύματα, όπως στη Σχολή της Τήνου, που νομίζω ότι είναι ένα πάνδημο αίτημα όλων μας.

Αυτό νομίζουμε ότι χρειάζεται η ελληνική κοινωνία: ένας δημόσιος πολιτισμός, προσβάσιμος σε όλες και όλους, προστατευμένος από τις ορέξεις της αγοράς. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τζούφη.

Το λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Κύριε Πρόεδρε, ευχαριστώ πολύ.

Κυρία Υπουργέ, κυρίες και κύριοι συνάδελφοι, αγαπητά μέλη της Επιτροπής. Παρά το γεγονός ότι δεν είμαι μέλος της Επιτροπής Μορφωτικών Υποθέσεων, είμαι εδώ σήμερα, γιατί το παρόν νομοσχέδιο, το οποίο, προφανώς, συζητούμε είναι ιστορικής σημασίας, για τον τόπο καταγωγής μου, την Τήνο και την ιστορική, κυρίως, Σχολή Μαρμαροτεχνίας, αλλά και συνολικά για τον τόπο, από τον οποίο εκλέγομαι, το Νομό Κυκλάδων.

Θέλω να θυμίσω ότι και η παρούσα νομοθετική πρωτοβουλία από το Υπουργείο είναι η πρώτη προσπάθεια, η οποία φτάνει στη Βουλή, για την αναμόρφωση ενός θεσμικού πλαισίου και την ανάδειξη της Σχολής, μετά από 70 χρόνια θεσμικής ιστορίας του φορέα, συνολικά.

Άκουσα, με πολύ μεγάλη προσοχή, κατά τη δεύτερη συνεδρίαση των φορέων και το Δήμαρχο, αλλά και τον κ. Χαλεπά, από πλευράς της Σχολής. Χωρίς να θέλω να υποτιμήσω, προφανώς, κάποιες παρατηρήσεις, οι οποίες γίνονται, με καλές προθέσεις, θα συνοψίσω ένα δικό μου σχόλιο και το μοναδικό λόγο παρουσίας μου, εδώ σήμερα, στην εξής παροιμία του θυμόσοφου λαού: «Μας χαρίζουν γάιδαρο», κυρία Υπουργέ, «και τον κοιτάζουμε στα δόντια».

 Και αναρωτιέμαι φωναχτά: Έχει καταλάβει ο Δήμος, αλλά και η Σχολή ότι μετά από 70 χρόνια, με το παρόν νομοσχέδιο και με την παρούσα νομοθετική πρωτοβουλία της Υπουργού, τι πετυχαίνουμε; Προφανώς, τη διαβαθμίζουμε στο επίπεδο 5, ενώ σήμερα είναι αδιαβάθμιτη; Έχουμε καταλάβει τι σημαίνει, κυρίως, αδιαβάθμητη Σχολή; Έχουμε καταλάβει ότι επιτέλους η φοίτηση αντικατοπτρίζεται σε ECTS και δεν είναι στον «αέρα», όπως είναι σήμερα; Έχουμε καταλάβει πόσο ιστορικής σημασίας, κυρίες και κύριοι συνάδελφοι, και μοναδικής ευκαιρίας είναι το παρόν νομοσχέδιο, για την Τήνο; Το έχουμε καταλάβει; Προφανώς και όχι κάποιοι.

Φοβάμαι, λοιπόν, ότι κάποιοι δεν αντιλαμβάνονται πως κάποιες φορές οι ευκαιρίες συνολικά δίνονται μία φορά και είναι δύσκολο να μας δοθούν δεύτερη. Προφανώς, τα σχόλια, τα οποία άκουσα, είναι ήσσονος σημασίας, προφανώς, σε συνολική κυρίως σχέση με το τι πραγματικά κοσμογονικό φέρνει το παρόν νομοσχέδιο για την Τήνο, για τη χώρα, αλλά και για την Μαρμαροτεχνία, ως τέχνη.

Ως Βουλευτής Κυκλάδων, αλλά και ως καταγόμενος από το νησί της Τήνου, θα δώσω τη μάχη, κυρία Υπουργέ, με όλες μου τις δυνάμεις, γι’ αυτό το νομοσχέδιο και να είστε σίγουρη ότι δεν έχω παρά να εξάρω την παρούσα νομοθετική πρωτοβουλία, αλλά και να σας ευχαριστήσω, κυρίως προσωπικά, για ό,τι κάνετε για τη Σχολή και για την Τήνο. Θυμίζω επίσης, ότι με την πρωτοβουλία σας, αλλά και με την πρωτοβουλία της παρούσας ηγεσίας του Υπουργείου Πολιτισμού, εκτελείται σήμερα ένα κολοσσιαίο έργο 13,5 εκατομμυρίων ευρώ από το Ταμείο Ανάκαμψης, ακριβώς γι’ αυτήν την παρούσα Σχολή. Ειλικρινά, απορώ πώς κάποιοι αντιλαμβάνονται όλα αυτά, τα οποία έχει δείξει η παρούσα Κυβέρνηση και προφανώς, προσωπικά και η Υπουργός και προφανώς, θα περάσουν δεκαετίες, για να επαναληφθούν.

Σήμερα, λοιπόν, είμαστε όλοι προ των ευθυνών μας και πρέπει να κατανοήσουμε ότι η στάση στο παρόν νομοσχέδιο ή θα το αναδείξει ή θα καταδικάσει την παρούσα Σχολή για πάντα και θα ρίξει μαύρη πέτρα στον τόπο, στην κληρονομιά, στην ιστορία και στις γενιές του μέλλοντος. Σε κάθε περίπτωση, όλοι θα λογοδοτήσουμε για τη στάση μας και στον κόσμο, που μας εκλέγει, αλλά και στην Ιστορία. Γι’ αυτό, λοιπόν και εγώ, από το βήμα αυτό, καλώ τους πάντες να τεθούν προ των ευθυνών τους.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει η κυρία Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού**): Προκαταβολικά, ζητώ λίγο την ανοχή στον χρόνο, διότι ετέθησαν πολλά, ακόμα και πράγματα, που δεν είναι μέσα στο νομοσχέδιο. Επομένως, θα προσπαθήσω να απαντήσω σε ένα λογικό χρόνο όσα περισσότερα μπορώ και θα επανέλθω, προφανώς και στη δεύτερη ανάγνωση και στην Ολομέλεια.

Λοιπόν, να ξεκινήσουμε από την παρατήρηση της κυρίας Γρηγοράκου, για το Αρχαιολογικό Μουσείο της Σπάρτης.

Πράγματι, στις 11 του μηνός, σύμφωνα με τον Κανονισμό και εντός προθεσμίας, απαντήσαμε στην ερώτησή της, η οποία είχε θέμα «Καθυστέρηση στη δημοπράτηση του νέου Αρχαιολογικού Μουσείου Σπάρτης», λέγοντας ότι η Πράξη «Νέο Αρχαιολογικό Μουσείο Σπάρτης», προϋπολογισμού 31.769.852,64 ευρώ, εντάχθηκε, τον Αύγουστο 2024, στο Ταμείο Ανάκαμψης και Ανθεκτικότητας, στο Ταμείο Περιφερειακής Ανάπτυξης ΥΠΠΟ - Πολιτιστική κληρονομιά 2021 - 2025 και στον Άξονα Προτεραιότητας «Μουσεία και Πολιτιστικά Κέντρα», με ημερομηνία έναρξης 4/10/24 και λήξης 19/12/29.

 Έχει δίκιο η κυρία Βουλευτής ότι στην προσπάθεια του γραφείου Κοινοβουλευτικού Ελέγχου με ένα cut and paste πέρασε το «Ταμείο Ανάκαμψης και Ανθεκτικότητας». Όμως, κάθε καλοπροαίρετος άνθρωπος, αλλά και γνώστης, θα όφειλε να ξέρει ότι το Ταμείο Περιφερειακής Ανάπτυξης, έτσι όπως αναφέρεται στην ερώτηση, με συγκεκριμένο άξονα προτεραιότητας, με ημερομηνία έναρξης 4/10/24 και λήξης 19/12/29, δεν θα μπορούσε ποτέ να αφορά το Ταμείο Ανάκαμψης, διότι το Ταμείο Ανάκαμψης δεν έχει τέτοιους άξονες, δεν είναι Ταμείο Περιφερειακής Ανάπτυξης, αυτό είναι το εθνικό σκέλος του προγράμματος δημοσίων επενδύσεων, δεν έχει άξονες τέτοιες προτεραιότητες, αλλά κωδικούς και δεν μπορεί να τελειώσει το 2029, όταν είναι γνωστό ότι το Ταμείο Ανάκαμψης ολοκληρώνεται στο τέλος το 2025.

Επομένως, εγώ θα δεχόμουν την οποιαδήποτε κριτική και προφανώς είναι δική μου η ευθύνη ότι παρεισέφρησε το Ταμείο Ανάκαμψης, αλλά από κει και πέρα, όλα αυτά, τα οποία συνόδευαν αυτό είναι πραγματικά μόνο μικροπολιτικές σκοπιμότητες.

Τώρα, για την ενημέρωση της κυρίας Γρηγοράκου, όπως γνωρίζει πάρα πολύ καλά, η μελέτη για το συγκεκριμένο Μουσείο είναι αποτέλεσμα μιας προγραμματικής σύμβασης, ανάμεσα στην περιφέρεια Πελοποννήσου και το Υπουργείο Πολιτισμού και όταν εντάχθηκε, με πρωτοβουλία και επιμονή στο να βρει τους πόρους, προσωπικά ο Πρωθυπουργός, τον Αύγουστο του 2024, στο εθνικό σκέλος στο συγκεκριμένο Μουσείο, είχα πει ότι εφόσον τα τεύχη δημοπράτησης είναι πλήρη και έρθουν στο Υπουργείο Πολιτισμού, στις αρχές Δεκεμβρίου, στα μέσα Δεκεμβρίου, το συγκεκριμένο Μουσείο, το συγκεκριμένο έργο θα δημοπρατηθεί.

Πήγαν και ήρθαν Τεύχη Δημοπράτησης. Κατετέθη η τελευταία φάση, 4/2/2025, στην αρμόδια Υπηρεσία -Διεύθυνση Μελετών και Εκτέλεσης Έργων Μουσείων και Πολιτιστικών Κτιρίων - παρά το γεγονός ότι η συγκεκριμένη Διεύθυνση είναι πάρα πολύ φορτωμένη, γιατί εκτελεί ένα τεράστιο πρόγραμμα, στα πλαίσια του Ταμείου Ανάκαμψης, με συγκεκριμένες προθεσμίες. Συμπτωματικά, κύριε Φόρτωμα, είναι και η Διεύθυνση, που εκτελεί το έργο της της Τήνου.

Ακριβώς με απόλυτη ενσυναίσθηση ότι η Σπάρτη δικαιούται ένα Μουσείο ανάλογο του ιστορικού της παρελθόντος, μέσα σε 10 μέρες - δηλαδή, από τις 4/2/25 που κατατέθηκαν - μέχρι τις 10 του μηνός, η αρμόδια Διεύθυνση έχει στείλει έγγραφο, στις αρμόδιες Υπηρεσίες της Περιφέρειας, λέγοντας τις ελλείψεις στα Τεύχη Δημοπράτησης. Δηλαδή, μέσα σε 6 μέρες, συμπεριλαμβανομένου και Σαββατοκύριακου, έγινε αυτή η διαδικασία.

Σήμερα, ακριβώς στο ίδιο πλαίσιο, έγινε συνάντηση, με δική μας πρωτοβουλία, των μελετητών με τη συγκεκριμένη Διεύθυνση. Οι μελετητές έκαναν δεκτές όλες τις παρατηρήσεις, που καταγράφονται, στο από 10/2/2025 Έγγραφο της αρμόδιας Διεύθυνσης και δεσμεύτηκαν ότι 25/2/2025 θα καταθέσουν διορθωμένα τα Τεύχη Δημοπράτησης. Εάν συμβεί αυτό, στο τέλος Μαρτίου, μπορεί να δημοπρατηθεί το έργο. Εάν συμβεί αυτό.

Λοιπόν, είμαι ο τελευταίος άνθρωπος, που δεν θα δεχόμουν έλεγχο, που δεν θα δεχόμουν κριτική. Αλλά να ξέρουμε πώς και πότε κάνουμε την κριτική, κατά περίπτωση. Δεν θέλω να πω περισσότερα για το Μουσείο της Σπάρτης. Εάν χρειαστεί, βεβαίως, έχω τα αντίστοιχα τεκμήρια.

Τώρα, ως προς το Κάστρο της Μονεμβασιάς, γιατί και αυτό είναι έξω από το νομοσχέδιο και το οποίο έθεσε η κυρία Αναγνωστοπούλου, είναι προφανές ότι ο κάθε πολίτης, ο κάθε Σύλλογος, έχει δικαίωμα να εκφράζεται, να κρίνει, να συμφωνεί ή να διαφωνεί. Όμως, στη συντεταγμένη πολιτεία, οι αποφάσεις λαμβάνονται με έναν συγκεκριμένο τρόπο.

Το Υπουργείο Πολιτισμού, λοιπόν, στα πλαίσια της κατασκευής του έργου του ανελκυστήρα στη Μονεμβασιά, προκειμένου να εξασφαλίσει την προσβασιμότητα στα εμποδιζόμενα άτομα και στα άτομα με αναπηρία, στην Άνω Πόλη της Μονεμβασιάς και στο Ναό της Αγίας Σοφίας, όπου έχουν επενδυθεί αρκετά σημαντικά κονδύλια κάποιων εκατομμυρίων, αποφάσισε, μαζί με τον Δήμο, ο οποίος είναι o φορέας υλοποίησης και με χρηματοδότηση από το Ταμείο Ανάκαμψης, να κατασκευαστεί ο συγκεκριμένος ανελκυστήρας.

Το Υπουργείο Πολιτισμού και οι Υπηρεσίες του Υπουργείου Πολιτισμού, διότι ξέρετε, στα Υπουργεία, δεν είναι ο Υπουργός αυτός που ασκεί τη διοίκηση κατ’ ουσίαν, την ασκούν οι Υπηρεσίες. Και θεωρώ ότι, αν έχουμε στοιχειώδη εμπιστοσύνη στους δημοσίους λειτουργούς, θα πρέπει να ξέρουμε ότι δεν είναι διατεθειμένοι, ούτε θέλουν, αλλά ούτε είναι και διατεθειμένοι να αυθαιρετήσουν. Οι αρμόδιες, λοιπόν, Υπηρεσίες του Υπουργείου Πολιτισμού τις μελέτες για το συγκεκριμένο ανελκυστήρα τις κατέθεσαν 3 φορές προς γνωμοδότηση του Κεντρικού Αρχαιολογικού Συμβουλίου. Τρεις φορές, το Κεντρικό Αρχαιολογικό Συμβούλιο, το οποίο αποτελείται από εξαιρετικά έγκριτους επιστήμονες, γνωμοδότησε υπέρ των μελετών.

Η κοινωνία των πολιτών, με βάση το δικαίωμά της, προσέφυγε στο Συμβούλιο της Επικρατείας. Το Συμβούλιο της Επικρατείας δεν δικαίωσε την προσφυγή. Η μελέτη περιβαλλοντικών επιπτώσεων έχει ελεγχθεί αρμοδίως. Επομένως, η διαφωνία είναι επιτρεπτή, αλλά, από την άλλη πλευρά, η πολιτεία οφείλει, με συντεταγμένο τρόπο και με βάση το θεσμικό πλαίσιο, να προχωρήσει στο σχεδιασμό και στην υλοποίηση των έργων, τα οποία αναβαθμίζουν την πολιτιστική κληρονομιά.

Και, κυρίως, ένα έργο προσβασιμότητας αγγίζει τον πυρήνα της δημοκρατίας. Οφείλουν όλοι οι συμπολίτες μας και όλοι οι επισκέπτες μας, είτε αντέχουν τον ανήφορο μέχρι την Άνω Πόλη, είτε είναι νέες κοπέλες, οι οποίες είναι σε περίοδο εγκυμοσύνης, να έχουν δικαίωμα και πρόσβαση στο πολιτιστικό αγαθό. Γι’ αυτό επιμένω και λέω ότι η προσβασιμότητα είναι στον πυρήνα της δημοκρατίας.

Επίσης, με την ευκαιρία του νομοσχεδίου, έγινε λόγος για την κυρία Ζωή Ζενιώδη, την Καλλιτεχνική Διευθύντρια του Οργανισμού Μεγάρου Μουσικής Θεσσαλονίκης, η οποία είχε επιλεγεί επί ΣΥΡΙΖΑ. Ξέρετε, εγώ δεν την ξέρω την κυρία Ζενιώδη. Ξέρω ένα βιογραφικό, το οποίο είναι πολύ καλό - στο βαθμό που μπορώ να το κρίνω. Από κει και πέρα, το ότι δεν πληρωνόταν η κυρία Ζενιώδη, προφανώς δεν αφορά κανέναν Υπουργό - ούτε τον Υπουργό της Νέας Δημοκρατίας, ούτε τον Υπουργό του ΣΥΡΙΖΑ, ούτε του ΠΑΣΟΚ, ούτε κανέναν Υπουργό. Αφορά τις Υπηρεσίες, που δεν μπορούν να πληρώσουν. Και γιατί δεν μπορούν να πληρώσουν οι Υπηρεσίες; Διότι, η διαδικασία, που έγινε, το 2019, πριν από την ανάληψη της Κυβέρνησης από τη Νέα Δημοκρατία, δεν έγινε με το σωστό τρόπο, με αποτέλεσμα οι ίδιες οι Υπηρεσίες να μην μπορούν να πληρώσουν τους μισθούς της κυρίας Ζενιώδη.

 Άρα, δεν υπάρχει και δεν υπήρξε καμία διάθεση εκδίκησης για κανέναν. Εγώ σέβομαι αυτό, που λέει η κυρία Αναγνωστοπούλου, ότι δεν υποτιμά κανένα. Άρα, αρνούμαι κατηγορηματικά ότι είχαμε οποιονδήποτε λόγο, κυρίως οι Υπηρεσίες του Υπουργείου Πολιτισμού και του Μεγάρου Μουσικής να μην πληρώσουν την κυρία Ζενιώδη.

 Δεν θα μπω στα θέματα του επιτελικού κράτους, γιατί εν τέλει ο κάθε πολιτικός χώρος έχει τη δική του ιδεολογία, έχει το δικό του σύστημα λειτουργίας, επομένως αυτό το σηκώνει μια μεγάλη συζήτηση, που ευχαρίστως να την κάνουμε οποιαδήποτε στιγμή έχουμε το χρόνο.

 Τώρα, για να έρθω στα του νομοσχεδίου και να ξεκινήσω από την κυρία Τζούφη και αυτά που είπε. Καταρχήν, το Ζαγόρι είναι το μόνο Μνημείο UNESCO από τα 19, τα οποία είναι καταγεγραμμένα στο επίπεδο της Ελληνικής Επικράτειας, το οποίο καλύπτει ολόκληρο το Δήμο. Στην Αθήνα, για παράδειγμα, έχουμε την Ακρόπολη, αλλά δεν είναι όλος ο Δήμος Αθηναίων ή στη Ρόδο έχουμε τη Μεσαιωνική Πόλη της Ρόδου, αλλά δεν είναι όλος ο Δήμος Ρόδου.

Εδώ έχουμε 48 χωριά, έναν ολόκληρο Δήμο, τα οποία έχουν ενταχθεί και σωστά, νομίζω ότι το δικαιούνται, έχουν αποκτήσει ένα brand name από την UNESCO και η ένταξή τους έγινε βάσει συγκεκριμένου διαχειριστικού σχεδίου, το οποίο είναι ένας μεγάλος τόμος. Αυτό το διαχειριστικό σχέδιο είμαστε υποχρεωμένοι να το υλοποιήσουμε.

 Το διαχειριστικό αυτό σχέδιο δεν προβλέπει μόνο αποκατάσταση μνημείων, αλλά προβλέπει και την προσβασιμότητα, προβλέπει δρόμους, προβλέπει γεφύρια, τα οποία μπορεί να μην είναι μνημεία, αλλά ανήκουν στον ευρύτερο χώρο, ο οποίος έχει ενταχθεί στην UNESCO.

Επομένως, όλες αυτές οι υποδομές θα ήταν αδύνατον να υποστηριχθούν από το Δήμο ή ακόμα αν θέλετε και από το κεντρικό κράτος μόνο του και την Περιφέρεια. Επομένως, ερχόμαστε εδώ, χωρίς να υπάρχει διαφωνία από τους επαγγελματίες της περιοχής και βάζουμε αυτό το μικρό τέλος, που είναι 0,75 λεπτά, είναι πολύ λιγότερο από ένα ευρώ. Αν σκεφτεί κανείς, δηλαδή, πόσο κοστίζει ένας καφές, το 0,75 που γίνεται 0,75 επί 3, περίπου 2 ευρώ και κάτι στις τρεις διανυκτερεύσεις, είναι εξαιρετικά μικρό, το οποίο, όμως, αυτό μαζεύει ένα κρίσιμο κεφάλαιο, προκειμένου να υποστηριχθούν και τα κονδύλια του Υπουργείου Πολιτισμού και τα κονδύλια της Περιφέρειας - ευρωπαϊκά και εθνικά - και οι χρηματοδοτήσεις του Δήμου.

Έρχεται, λοιπόν, επικουρικά, προκειμένου, όταν στη δεκαετία, εκ των πραγμάτων, η UNESCO θα έρθει να κρίνει, εάν έχει τηρηθεί το διαχειριστικό σχέδιο, να μπορούμε να έχουμε ανταποκριθεί. Οι λεπτομέρειες, τις οποίες είπατε, θα προβλεφθούν στην κοινή υπουργική απόφαση, στην οποία δίνει εξουσιοδότηση η συγκεκριμένη διάταξη.

 Τώρα, για το Σούλι, βεβαίως, είχα πει το 2022 αυτά που είχα πει και συνεχίζω να τα λέω, ότι εδώ χρειάζεται μια ευρύτατη σύμπραξη και του κράτους και του ιδιωτικού τομέα, προκειμένου να μπορέσουμε να ξαναδούμε το Σούλι και την περιοχή του να κατοικείται και να κατοικείται σωστά.

Ως προς τα δημόσια ακίνητα, τα μνημεία, στην ουσία, το είπε και ο Περιφερειάρχης το επαναλαμβάνω και εγώ, ότι έχουμε τον προγραμματισμό μας και στο βαθμό, που μπορούμε και σε επίπεδο ανθρώπινων - το τονίζω - και οικονομικών πόρων, προχωρούμε. Από εκεί και πέρα, είναι πάρα πολλοί ιδιώτες, όπως είναι η περίπτωση του απογόνου της οικογένειας Τζαβέλα, για παράδειγμα, οι οποίοι θέλουν να αποκαταστήσουν τα οικήματα αυτά.

 Έπρεπε, λοιπόν, να πάμε σε μία τέτοια ρύθμιση, ακριβώς για να τους δώσουμε τη δυνατότητα και να αποκαταστήσουν τις ημιερειπωμένες κατοικίες, αλλά και για να μπορέσει μαζί πλέον το κράτος, με τους ιδιώτες, να δημιουργήσει τις απαραίτητες υποδομές, που πρέπει να γίνουν.

Επομένως, δεν σημαίνει ότι εδώ εξαντλείται το κεφάλαιο Σούλι, αλλά σίγουρα είναι – εμείς έτσι, τουλάχιστον, το βλέπουμε – μια πολύ θετική αρχή, για να προχωρήσουν και να γίνουν κάποια πράγματα.

 Βεβαίως, οι χρήσεις γης είναι κάτι, το οποίο πρέπει να ρυθμιστεί. Είμαστε σε συνεννόηση με το συναρμόδιο Υπουργείο και, όπως ξέρετε, γίνονται σχέδια για τις χρήσεις της γης από το Υπουργείο Περιβάλλοντος και το Σούλι είναι μέσα στο σχεδιασμό μας.

Τώρα, για να απαντήσω και στον κ. Δελή, κυρίως επί του τυπικού για το θέμα της Σερίφου. Καταρχήν, το Υπουργείο Πολιτισμού, επειδή είναι μια δημόσια υπηρεσία, υπό μία έννοια, εντός 60 ημερών, θα έπρεπε να απαντάει σε όλα τα αιτήματα των πολιτών. Δεν το κάνει κανείς, ούτε εμείς το κάνουμε, δυστυχώς. Οφείλει να εξετάζει όλα τα θέματα και όλους τους φακέλους, που, υπό νόμιμες συνθήκες, με βάση το ισχύον θεσμικό πλαίσιο, για κάθε υπουργείο, κατατίθενται στις υπηρεσίες. Αυτό, το οποίο, εσείς ονομάζετε «ιδιωτική μελέτη», ναι, είναι μία μελέτη ιδιώτη, η οποία κατετέθη στο Υπουργείο Πολιτισμού, τον Απρίλιο του 2024. Η μελέτη του Πολυτεχνείου κατετέθη, 7 Οκτωβρίου του 2024, δηλαδή, περίπου έξι μήνες μετά και αφού το Κεντρικό Συμβούλιο Νεοτέρων Μνημείων είχε γνωμοδοτήσει επί της μελέτης, τον Σεπτέμβριο του ίδιου έτους. Αυτό το λέω, διότι υπάρχει μία διαδικασία, την οποία οι υπηρεσίες οφείλουν να τηρούν, γιατί, σε άλλη περίπτωση, θα ήταν ανακόλουθη, αν έπαιρναν έναν φάκελο εδώ, έναν φάκελο εκεί.

Ως προς το ιδιοκτησιακό καθεστώς, κύριε Δελή, από το 1834, που ιδρύθηκε η Αρχαιολογική Υπηρεσία, μέχρι σήμερα, εάν ανατρέξει κανείς στις τότε αποφάσεις του Υπουργού Παιδείας και Θρησκευμάτων, απότοκο υπηρεσιακών εισηγήσεων, θα έβλεπε ότι το ιδιοκτησιακό καθεστώς είναι κάτι εντελώς ανεξάρτητο από την αρχαιολογική νομοθεσία. Γι’ αυτό, άλλωστε, ιστορικά και αυτό μπορείτε να το δείτε, μέσα από το Εθνικό Αρχείο Μνημείων, σε όλες τις αποφάσεις, τις οποίες υπογράφει το αρμόδιο όργανο είτε είναι ο Διευθυντής, ο Γενικός Διευθυντής, ο Γενικός Γραμματέας ή ο Υπουργός στο Υπουργείο Πολιτισμού, αναφέρεται ρητά ότι η έγκριση, που δίνεται, δεν αποτελεί αναγνώριση δικαιωμάτων ιδιοκτησίας και αφορά μόνο στις διατάξεις του ν.4858/2021, δηλαδή, του αρχαιολογικού νόμου. Αυτό είναι πάγια αντιμετώπιση. Μην προσπαθούμε, λοιπόν, να δημιουργήσουμε εντυπώσεις, οι οποίες δεν έχουν κανένα απολύτως έρεισμα.

Πάμε, τώρα να δούμε και κάποια από τα ζητήματα, που ακούστηκαν και προχθές και σήμερα.

Καταρχήν, κυρία Κοντοτόλη, το άρθρο 21 του ν.4354/2015 είναι ακριβώς το αντίθετο από αυτό, που είπατε, προσδιορίζονται οι αμοιβές των συλλογικών οργάνων, επιτροπές, ομάδες εργασίας κ.λπ.. Θα επανέλθουμε στην Ολομέλεια και θα καταθέσω και συγκεκριμένα στοιχεία.

Από εκεί και πέρα, η αύξηση των πόρων, που διατίθενται για τον πολιτισμό, τουλάχιστον, στην πενταετία αυτής της Κυβέρνησης, είναι διαρκώς αυξανόμενη και είναι αυξανόμενη - το αποδεικνύουν τα ίδια τα νούμερα - και στο επίπεδο του τακτικού προϋπολογισμού και στο επίπεδο των δημοσίων επενδύσεων. Θα πω μόνο τρεις αριθμούς, τους οποίους ανέφερα και στη συζήτηση του Προϋπολογισμού. Το 2018, στο Πρόγραμμα Δημοσίων Επενδύσεων (Π.Δ.Ε.), το Υπουργείο Πολιτισμού είχε να διαχειριστεί 27 εκατομμύρια ευρώ. Θα τα καταθέσω τα έγγραφα, με όλα τα δεκαδικά ψηφία. Το 2019, που ήταν μισός χρόνος Κυβέρνησης ΣΥ.ΡΙΖ.Α. και μισός χρόνος Κυβέρνησης της Νέας Δημοκρατίας, το Πρόγραμμα Δημοσίων Επενδύσεων (Π.Δ.Ε.) έφτασε στα 35 εκατομμύρια. Το 2024, έφτασε στα 170 εκατομμύρια και το 2025, είναι 318 εκατομμύρια. Μόνο οι τέσσερις αυτοί οι αριθμοί, θα σας πω και πολλούς άλλους στην Ολομέλεια, αποδεικνύουν τι κάνει και πως λειτουργεί στην ενίσχυση του Πολιτισμού η Κυβέρνηση του Κυριάκου Μητσοτάκη.

Επίσης, επειδή το άκουσα να το λέτε και την προηγούμενη φορά, το άκουσα και τώρα να ακούγεται, κατά πόσον έχουμε συζητήσει με τους φορείς, με την Αυτοδιοίκηση. Νομίζω ότι τα είπαν οι ίδιοι οι φορείς. Προφανώς, το ακούσατε να το λένε, τους καλέσαμε, τους καλέσατε και σας είπαν ότι υπάρχει στενή συνεργασία με το Υπουργείο Πολιτισμού και πως θα μπορούσε, άλλωστε, να είναι διαφορετικά, είναι οι φορείς μας, αλλά και με τους φορείς της Τοπικής Αυτοδιοίκησης, της τοπικής κοινωνίας και όπου χρειάστηκε και της κοινωνίας των πολιτών.

Τώρα, να διευκρινίσω ορισμένα πράγματα και ιστορικά, δεν έχω το χρόνο να μπω σε ένα - ένα άρθρο, γιατί στα νομοθετήματα του Πολιτισμού και η Ιστορία παίζει μεγάλο ρόλο. Η Εθνική Πινακοθήκη - Μουσείο Αλεξάνδρου Σούτσου δεν είναι δύο πράγματα είναι ένα, δεν είναι η Εθνική Πινακοθήκη και το Μουσείο Αλεξάνδρου Σούτσου, είναι ένα. Η Ε.Π.Μ.Α.Σ. είναι η Εθνική Πινακοθήκη - Μουσείο Αλεξάνδρου Σούτσου.

 Νομίζω ότι όλοι γνωρίζουμε τον Αλέξανδρο Σούτσο, δεν χρειάζεται να πω κάτι περισσότερο. Αυτό, όμως, που μπορεί να μην έχουμε συνειδητοποιήσει, είναι ότι η ίδια η Πινακοθήκη είναι αποτέλεσμα δωρεάς. Ο Αλέξανδρος Σούτσος, αυτός ο πάμπλουτος Έλληνας, ο οποίος δώρισε και το σπίτι του στην Πινακοθήκη, διέθεσε όλη του τη συλλογή. Επομένως, είναι πολύ σημαντικό αυτή η παράδοση των ευεργετών, η οποία δεν έχει να κάνει μόνο με την Εθνική Πινακοθήκη, έχει να κάνει με χιλιάδες εκφάνσεις και εξαιρετικά δημιουργήματα, όπου ήταν οι Έλληνες, είτε στον ελλαδικό χώρο, είτε εκτός ελλαδικού χώρου, δεν είναι δυνατόν να θεωρείται «κακό πράγμα» και ξαφνικά να γίνεται το μίασμα, το οποίο πρέπει να το βγάλουμε από τη λογική μας.

Πάρα πολλά πράγματα στον Πολιτισμό οφείλονται σε δωρεές και σήμερα - και το λέω με απόλυτη συνείδηση - ναι, πράγματι, το Υπουργείο Πολιτισμού σεμνύνεται, διότι στην πενταετία αυτή, έχει πάρει τις περισσότερες χορηγίες από οποιαδήποτε άλλο χρονικό διάστημα. Γιατί τις έχουμε πάρει; Όχι για να υποστηρίξουμε τη λειτουργία των φορέων, διότι ας μην κρυβόμαστε και οι χορηγοί δεν θέλουν να πληρώνουν ούτε ΕΝΦΙΑ, ούτε ένσημα του ΙΚΑ, ούτε λειτουργικά έξοδα, οι χορηγοί θέλουν να κάνουν έργο. Επομένως, η οποιαδήποτε χορηγία, η οποιαδήποτε δωρεά, αυτομάτως μας δημιουργεί προϋποθέσεις επιπλέον δράσεων και πολλές φορές και να ξεκλειδώσουμε πόρους, τους οποίους, σε άλλη περίπτωση, δεν είχαμε.

Θα σας πω ένα παράδειγμα. Εάν δεν υπήρχαν το 2019, δύο σημαντικές χορηγίες για το Τατόι, που μας εξασφάλισαν έγκαιρα μελέτες, τους πόρους πάνω από 60 εκατομμύρια, τους οποίους έχουμε αντλήσει από τα ευρωπαϊκά προγράμματα, δεν θα μπορούσε το Υπουργείο Πολιτισμού να τους αντλήσει για να γίνει το Τατόι αυτό, το οποίο φαντάζομαι ότι όλοι θέλουμε να γίνει.

Από εκεί και πέρα, το πώς εκλέγονται οι διοικήσεις δεν χρειάζεται να το επαναλάβω, νομίζω σας το είπε και ο Εισηγητής μας, το είπα και εγώ προχτές. Είτε μας αρέσει, είτε δεν μας αρέσει τα νομικά πρόσωπα δημοσίου και ιδιωτικού δικαίου εποπτεύονται από κάποιο Υπουργείο, από τον καθ’ ύλην αρμόδιο Υπουργό εν τέλει. Είμαστε, όμως, εμείς αυτοί, οι οποίοι είπαμε ότι οι Πρόεδροι και οι Αντιπρόεδροι αυτών των Διοικητικών Συμβουλίων θα περνούν μία διαδικασία του ΑΣΕΠ, ακριβώς, γιατί εμείς θέλουμε αυτό το οποίο δεν γινόταν στο παρελθόν, να υπάρχει και μία κατά το δυνατόν αντικειμενικότητα. Όσο για την τετραετή θητεία, μα ορίζεται από τον ν. 5062/2023 για τα Διοικητικά Συμβούλια.

Όλοι λέμε και όλοι λέτε, επίσης, ότι είναι πάρα πολύ σημαντικό ο ελληνικός πολιτισμός να προβάλλεται προς τα έξω, οι θεσμοί μας, οι φορείς μας, να μπορούν να διαπραγματεύονται ισοτίμως με τους φορείς του εξωτερικού. Ξέρετε, Πολιτισμός, χωρίς χρήματα και χωρίς να αμείβονται οι άνθρωποι, οι οποίοι κάνουν τη δουλειά, δεν μπορεί να γίνει, δεν γινόταν ποτέ. Σήμερα, λοιπόν, ο ελληνικός πολιτισμός είναι πιο προβεβλημένος από ποτέ στο εξωτερικό και αυτό, το οποίο θα σας πω, δεν είναι δική μου ερμηνεία, είναι αντικειμενικό. Είναι η πρώτη φορά, που Υπουργός Πολιτισμού της Ελλάδος εκλήθη στη Συνάντηση των G7, που έγινε, στη Νάπολη, το 2024.

Αυτό είναι η διεθνής αναγνώριση του που βρίσκεται σήμερα ο ελληνικός Πολιτισμός στο εξωτερικό. Τους ανθρώπους, λοιπόν, που θεραπεύουν τον Πολιτισμό οφείλουμε να τους πληρώνουμε, διότι οι ίδιοι μοχθούν γι’ αυτό, που κάνουν, ακόμα και εάν είναι Πρόεδροι Διοικητικών Συμβουλίων, οι οποίοι απασχολούνται full time, ακόμα και εάν είναι οι άνθρωποι της Εθνικής Πινακοθήκης, που, όπως είπε η κυρία Τσιάρα, κάνουν όλη τη δουλειά στα Παραρτήματα και έγινε κριτική, γιατί τους βάζουμε σε επίπεδο τμήματος, για να παίρνουν το επίδομα ευθύνης των 250€.

Σχετικά με το MOMus. Για να μην υπάρχει παρεξήγηση, επειδή άκουσα που το είπε η κυρία Αναγνωστοπούλου, δεν αλλάζουμε την ονομασία του MOMus, κρατούμε την ονομασία, την οποία έχει από τον ιδρυτικό του νόμο, που, πράγματι, θεσμοθετήθηκε επί Υπουργίας της αείμνηστης Μυρσίνης Ζορμπά.

Άκουσα πάλι για τον Εσωτερικό Κανονισμό - να γίνει γρήγορα ο Εσωτερικός Κανονισμός. Δεν είναι στη δική μας λογική τους εσωτερικούς κανονισμούς να τους φτιάχνει ούτε το Υπουργείο, ούτε ο Υπουργός. Ο Εσωτερικός Κανονισμός πρέπει να έρθει στο Υπουργείο, ως ένα draft, σχέδιο επεξεργασίας από τον ίδιο τον Οργανισμό και θα καθίσουμε μαζί με τις αρμόδιες Υπηρεσίες του Υπουργείου Πολιτισμού, για να τον ολοκληρώσουν και στη συνέχεια να υπογραφεί από τον Υπουργό Πολιτισμού.

Επομένως, όσο πιο γρήγορα έρθει ένας εσωτερικός κανονισμός - έχουμε πιέσει πολύ τους φορείς μας γι’ αυτό - τόσο πιο γρήγορα ο εσωτερικός κανονισμός αυτός θα αποκτήσει θεσμική ισχύ.

Δεν θα πάρω περισσότερο χρόνο, θα πω μόνο δυο λόγια για τη Σχολή της Τήνου. Κοιτάξτε, η κυρία Αναγνωστοπούλου είπε, προηγουμένως, ότι η Τήνος θα μπορούσε να είναι ένα Διεθνές Κέντρο Μαρμαροτεχνίας. Εγώ, όχι απλώς θα συμφωνήσω μαζί της, αλλά αυτό κάνουμε. Αυτό κάνουμε, διότι η Τήνος δεν θα μπορούσε ποτέ να είναι ένα Διεθνές Κέντρο Μαρμαροτεχνίας, εάν δεν είχε αποκτήσει την υποδομή, την οποία δημιουργούμε. Σήμερα, η Σχολή, σας το είπα και προχτές, στεγάζεται στο παλιό δημοτικό. Εάν θεωρείτε ότι ένα Διεθνές Κέντρο Μαρμαροτεχνίας μπορεί να επιτελεί το ρόλο του, σε ένα παλαιό δημοτικό σχολείο, δεν μπορώ να πιστέψω ότι το θεωρείτε έτσι.

Αυτό, λοιπόν, που κάνουμε, είναι να φτιάξουμε ένα υπερσύγχρονο κτίριο στη Σχολή. Είναι πάρα πολύ σπάνιο να δίνονται 13,5 εκατομμύρια σε έργα πολιτισμού. Οι υποδομές πολιτισμού, συνήθως, αποσπούν πολύ λιγότερους πόρους. Δίνουμε 13,5 εκατομμύρια, ακριβώς, διότι πιστεύουμε σε αυτή τη Σχολή. Πιστεύουμε στην τέχνη της Μαρμαροτεχνίας και πιστεύουμε ότι η παράδοση, η οποία είναι παράδοση τριών χιλιετιών προ Χριστού και δύο χιλιετιών μέχρι σήμερα, είναι αυτή, η οποία μπορεί να προσδώσει υπεραξία, όχι μόνο στο νησί, αλλά στην Ελλάδα. Αυτό, λοιπόν, κάνουμε χωρίς να μας το ζητήσει κανείς, ξέρετε. Δεν ήρθε κάποιος να μας πει «γιατί δεν το κάνετε». Υπήρχαν παλιές σκέψεις ότι κάτι πρέπει να γίνει.

Εάν δίναμε 2 - 3 εκατομμύρια, πάλι ο κόσμος θα ήταν ευχαριστημένος. Κάνουμε, λοιπόν, αυτό το Κέντρο, με τις διεθνείς προδιαγραφές και αυτή τη στιγμή η Σχολή, με τη χρηματοδότηση των πόρων του Ταμείου Ανάκαμψης, όχι απλώς ανανεώνεται, αποκτά εντελώς σύγχρονα μηχανήματα, αποκτά εντελώς σύγχρονα εργαλεία, για να μπορέσει να επιτελέσει το σκοπό της. Και αυτό ήταν μια δική μας, συνειδητή επιλογή. Μία οδηγία γενικότερη, την οποία έχουμε από τον Πρωθυπουργό, να αξιοποιήσουμε, να αναδείξουμε και να αναβιώσουμε τις παραδοσιακές μας τέχνες. Τώρα, λοιπόν, με αυτή την επένδυση, η Σχολή αποκτά τη δυνατότητα να γίνει διεθνές Κέντρο.

Από εκεί και πέρα, το ακούσατε, ρώτησα τον κ. Χαλεπά, το είπε και ο κ. Φόρτωμας, προηγουμένως. Τι είναι σήμερα η Σχολή; Σήμερα, η Σχολή είναι αδιαβάθμητη. «Αδιαβάθμητος» δεν σημαίνει τίποτα. Δεν έχεις κανένα δικαίωμα. Και τι πάμε να την κάνουμε; Να την κάνουμε Ανώτερη Σχολή. Ξέρετε, το Υπουργείο Παιδείας έχει θεσμοθετήσει για τις ανώτερες σχολές. Προφανώς, όταν μια σχολή - το νόμο τον υπογράφει και ο Υπουργός Παιδείας - γίνεται ανώτερη, με την υπογραφή του Υπουργού Παιδείας, είναι ανώτερη και έχει όλα τα προνόμια, τα οποία έχει εκ του νόμου, που θεσπίζει τις δυνατότητες, τις διαδικασίες, τις λειτουργίες της ανώτερης εκπαίδευσης. Και επειδή ακούστηκαν πολλά για την ονομασία της Σχολής, εγώ το κρατώ αυτό. Θα επανέλθω, το κρατώ.

Ακούστηκαν και πάρα πολλά για τις μονάδες ECTS. Κοιτάξτε, το Υπουργείο Πολιτισμού είναι προφανές ότι δεν έχει την ευθύνη των μονάδων, ούτε ξέρει να το κάνει, ούτε είναι η δουλειά του, ούτε θα το έκανε ποτέ. Εδώ, λοιπόν, συνεργαστήκαμε με το Υπουργείο Παιδείας. Τι έρχεται, λοιπόν και λέει το Υπουργείο Παιδείας; Ότι το δίπλωμα πρώτου κύκλου σπουδών, πτυχίο ανώτατου εκπαιδευτικού ιδρύματος, αποτελείται είτε από 180 είτε από 240 μονάδες ECTS. Ως εκ τούτου, η Ανώτερη Σχολή Μαρμαροτεχνιτών δεν μπορεί να έχει 180 ECTS, που αποδίδονται κανονικά μόνο σε αποφοίτους προγραμμάτων πρώτου κύκλου σπουδών ανώτατων εκπαιδευτικών ιδρυμάτων.

Η ρύθμιση, που ψηφίστηκε, με το άρθρο 25 του νόμου 5121 του 2024, αφορά τη δυνατότητα κατάταξης των αποφοίτων Ανώτερων Σχολών Τουριστικών Επαγγελμάτων σε συγκεκριμένα ΑΕΙ, με κύριο αντικείμενο τις τουριστικές σπουδές. Δεν αποδόθηκαν ECTS στα προγράμματα σπουδών των ανώτερων σχολών τουριστικών επαγγελμάτων, αλλά χορηγήθηκε ακαδημαϊκός διάδρομος, προτεραιότητα για κατάταξή τους στο 5ο ή το 7ο εξάμηνο, ανάλογα με το χρόνο εισαγωγής τους, λόγω διαφοροποίησης προγράμματος σπουδών.

Ομοίως, στη Σχολή Μαρμαροτεχνίας, αναγνωρίζεται ότι οι απόφοιτοι πλέον θα είναι επιπέδου 5 του Εθνικού Πλαισίου Προσόντων, με δυνατότητα ακαδημαϊκού διαδρόμου διαπερατότητας σε ανώτατα εκπαιδευτικά ιδρύματα. Επισημαίνεται ότι οι τρεις καλύτεροι απόφοιτοι κατατάσσονται αυτοδίκαια στην Ανωτάτη Σχολή Καλών Τεχνών. Νομίζω, λοιπόν, ότι και εδώ τα πράγματα είναι ξεκάθαρα και ρυθμισμένα.

Άκουσα, επίσης τι θα γίνει με τη χρηματοδότηση της Σχολής; Κοιτάξτε, συνειδητά επιλέξαμε να μην κάνουμε ένα νομικό πρόσωπο ιδιωτικού δικαίου, το οποίο θα χρηματοδοτείται, θα επιχορηγείται. Συνειδητά επιλέξαμε η συγκεκριμένη Σχολή να γίνει επιπέδου Διεύθυνσης του Υπουργείου. Με βάση όλο το θεσμικό πλαίσιο, το ισχύον θεσμικό πλαίσιο, η διεύθυνση ενός Υπουργείου, η οποιαδήποτε διεύθυνση ενός Υπουργείου, η Εφορεία Αρχαιοτήτων Τρικάλων, η οποία είναι Διεύθυνση του Υπουργείου Πολιτισμού, χρηματοδοτείται αυτονοήτως, με επιτροπικά εντάλματα από τον τακτικό προϋπολογισμό.

Πάμε να δούμε τώρα ποια είναι τα πραγματικά χρήματα, τα οποία χρειάζεται η Σχολή. Γιατί άκουσα και το «Και καλά, θα μπορεί το Υπουργείο Πολιτισμού να το χρηματοδοτεί;» Κοιτάξτε, οι καθηγητές της Σχολής είναι μόνιμοι υπάλληλοι του Υπουργείου Πολιτισμού. Επομένως, οι συγκεκριμένοι άνθρωποι, που είναι τώρα τρεις και θα γίνουν τέσσερις σε λίγο, γιατί θα πληρωθεί και η άλλη θέση, έχουν ένα κόστος περίπου 150.000 ευρώ, που είναι εξασφαλισμένο, ούτως ή άλλως και τώρα, που μιλάμε, από τον τακτικό προϋπολογισμό του Υπουργείου Πολιτισμού. Από εκεί και πέρα, υπάρχουν λειτουργικά έξοδα της Σχολής. Το 2022, τα λειτουργικά έξοδα ήταν 104.759. Το 2023, τα λειτουργικά έξοδα ήταν 95.724. Το 2024, τα λειτουργικά έξοδα ήταν 108.451. Τα ποσά τα έχει δώσει ο κ. Χαλεπάς, δεν τα έχει δώσει καν το Υπουργείο. Αυτά τα ποσά, λοιπόν, ποιος τα κάλυπτε; Το Πανελλήνιο Ίδρυμα της Τήνου. Εάν φιλοδοξούμε να κάνουμε τη Σχολή Μαρμαροτεχνίας ένα διεθνές κέντρο, θα ήταν τουλάχιστον παράλογο η πολιτεία να θέλει να το χρηματοδοτεί το Πανελλήνιο Ίδρυμα της Τήνου. Τα ποσά καταρχήν αυτά εξυπηρετούν το μέχρι σήμερα δημοτικό σχολείο. Αντιλαμβάνεστε ότι τα λειτουργικά έξοδα της Σχολής θα εκτοξευθούν, όταν, το πρώτο εξάμηνο του επόμενου ακαδημαϊκού έτους θα τεθεί σε λειτουργία όλη η νέα υποδομή, που είναι επιπλέον 2.500 τετραγωνικά, με όλο τον εξοπλισμό τον τεχνολογικό και με ό,τι απαιτεί αυτός ο εξοπλισμός.

Επομένως και αυτά τα οποία ακούγονται, ότι δεν είναι εξασφαλισμένες οι χρηματοδοτήσεις, έλεος, δεν μπορεί να υπάρχει διεύθυνση στο ελληνικό δημόσιο, που να μην χρηματοδοτείται από τον τακτικό προϋπολογισμό του αντίστοιχου Υπουργείου. Όσο για τη σίτιση, γιατί άκουσα και για τη σίτιση, η σίτιση, αν το δείτε, περιλαμβάνεται ρητώς στην οικεία διάταξη.

Κύριε Πρόεδρε, θα μπορούσα να μιλάω πολλές - πολλές ώρες ακόμα. Δεν θα το κάνω, γιατί δεν θέλω να σας εξαντλήσω, εγώ αντέχω. Αυτό το οποίο θέλω να πω είναι, ότι τα άρθρα για την πειρατεία είναι εξαιρετικά σημαντικά. Η πειρατεία είναι μια μάστιγα, στον οπτικοακουστικό τομέα και όχι μόνο, αλλά και στη μουσική και παντού. Εδώ, λοιπόν, ερχόμαστε να ενισχύσουμε τις διατάξεις, οι οποίες εμποδίζουν ή θα προσπαθήσουμε, τέλος πάντων, να εμποδίσουμε το φαινόμενο της παράνομης πρόσβασης σε οπτικοακουστικά έργα. Τα πρόστιμα διαβαθμίζονται, όπως πραγματικά είπαμε, αλλά από κει και πέρα, αναφορικά με την άρση του απορρήτου, αυτό που μας ενδιαφέρει και πρέπει να μας ενδιαφέρει είναι καταρχήν η εξάλειψη της παραβατικότητας. Δεν καταλαβαίνω το ερώτημα για την άρση του απορρήτου, μάλλον τη σκέψη, ότι πρέπει να άρουμε το απόρρητο προς εξεύρεση του τελούντος το αδίκημα. Αυτό όλο γίνεται, διότι γίνονται συγκεκριμένες καταγγελίες από συγκεκριμένους ανθρώπους και υπάρχουν ολόκληροι φάκελοι, οι οποίοι εξετάζονται από τη δικαιοσύνη. Δεν πάει κανείς να μπει στο σπίτι κάποιου και να τον πιάσει. Μπορώ να μιλήσω πάρα πολύ γι’ αυτή τη διάταξη. Δεν θέλω να τη συντομεύσω τόσο πολύ, αλλά είναι προφανές ότι όλα αυτά έχουν ληφθεί υπόψη. Αυτό που μας ενδιαφέρει απολύτως είναι να πατάξουμε την πειρατεία και όλο το συνεπακόλουθο αυτής.

Κύριε Πρόεδρε, σταματώ εδώ για να μην πάρω περισσότερο χρόνο και επιφυλάσσομαι για τη δεύτερη ανάγνωση και φυσικά για την Ολομέλεια. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Τζούφη.

 **ΜΕΡΟΠΗ ΤΖΟΥΦΗ:** Κυρία Υπουργέ, ήθελα να σας ρωτήσω το εξής: Στους οργανισμούς, στις οργανικές θέσεις - ειπώθηκε κιόλας ότι αυτό είναι μια επανάσταση- προβλέπεται γιατρός παθολόγος ή ψυχίατρος. Συνήθως, στους εργασιακούς χώρους, έχουμε τους γιατρούς εργασίας. Υπάρχει κάποιος ειδικός λόγος, που ονομάζονται αυτές οι ειδικότητες ή επειδή δεν έχουμε γιατρούς εργασίας; Μου έχει κάνει εντύπωση, απλώς, δεν πρόλαβα να σας ρωτήσω πριν.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Θα σας απαντήσω, γιατί το έθιξε η κυρία Τσιάρα. Το να υπάρχει παθολόγος είναι εύκολο, είναι αυτονόητο. Το να υπάρχει ψυχίατρος είναι άμεσα συνδεδεμένο με το μεγάλο πρόγραμμα της Πολιτιστικής Συνταγογράφησης, το οποίο κάνουμε στο Υπουργείο και το οποίο είναι καινοτόμο για την Ελλάδα, αλλά ευρέως διαδεδομένο σε όλο τον δυτικό κόσμο.

Το Πρόγραμμα της Πολιτιστικής Συνταγογράφησης τι είναι; Να φτάσουμε στο σημείο να συνταγογραφείται, ως μέσον θεραπείας κάποιου ανθρώπου με κάποια προβλήματα, θα έλεγα, στην ψυχική του υγεία, μία παράσταση, μία επίσκεψη στην Πινακοθήκη, μια συζήτηση για τα έργα τέχνης με τον ψυχολόγο του Μουσειακού Οργανισμού, ο οποίος θα έχει πάρει μαθήματα και θα ξέρει πώς μπορεί να συμπεριφερθεί, μαζί με τον καλλιτεχνικό επιμελητή, ο οποίος, στην πραγματικότητα, θα μετέχει στη θεραπεία αυτή. Είναι κάτι πολύ συνειδητό και σας επαναλαμβάνω είναι καινοτομία στην Ελλάδα, αλλά είναι πολύ γνωστό και δεν πάμε να ανακαλύψουμε την πυρίτιδα. Καλές πρακτικές προσπαθούμε να προσαρμόσουμε και στα δικά μας δεδομένα από τις άλλες χώρες.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Υπουργέ. Είναι γνωστό το πάθος σας, η αντοχή σας και βέβαια, η αποτελεσματικότητα σας εν τέλει. Τίποτα δεν είναι τυχαίο, ακόμα και στην πολιτική.

Αυτό που εντυπωσίασε, τουλάχιστον εμένα, είναι η τεράστια εκθετική αύξηση των κονδυλίων του Υπουργείου, που διαχειρίζεστε, δηλαδή, από τα 19.000.000 στα 300.000.000. Αυτό και μόνο, νομίζω, δείχνει την αποτελεσματικότητα και την προοπτική.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Αυτό είναι το Πρόγραμμα Δημοσίων Επενδύσεων, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ωραία! Το διεκδικήσατε.

Κυρίες και κύριοι συνάδελφοι, κυρία Υπουργέ, σας ευχαριστώ πολύ.

Η τέταρτη συνεδρίαση για τη β’ ανάγνωση του νομοσχεδίου, θα πραγματοποιηθεί τη Δευτέρα στις 15.00’.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μπάρκας Κωνσταντίνος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Κόντης Ιωάννης και Θρασκιά Ουρανία (Ράνια).

 Τέλος και περί ώρα 18.50’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**